ahlisunnat.com-Рўза-Фитр беришнинг аҳамияти\nФитр беришнинг аҳамияти\nСавол: Фитрнинг аҳамияти нима? Кимлар фитр бериши керак?\nЖавоб: Эҳтиёжи бўлган ашёдан ва қарзларидан ортиқ бўлган закот нисобига етадиган моли ё пули бўлган мусулмоннинг фитр бериши вожиб. Нисобга молик бўлмаса, фитр бериши вожиб бўлмайди. Лекин бергани яхши. Бир ҳадиси шарифда марҳамат қилиндики: “Садақаи фитр бойларингиз учун тазкиядир. Фақирларингиз ҳам берадиган бўлса, Аллоҳу таоло уларга яна-да кўпроғини беради.” (Абу Довуд) (Тазкия – тозалаш деганидир.)\n“Рамазон рўзаси осмон билан ер орасида туради. Садақаи фитр берилганида кўкка кўтарилади.” (Абу Ҳафс)\n“Садақаи фитр рўзадорнинг дуруст бўлмаган сўзларидан ҳосил бўлган гуноҳларини тозалайди.” (Байҳақий)\nНариги уч мазҳабда бир кунлик еб-ичадиган озуқаси бўлган кишининг фитр бериши фарз. Ҳадиси шарифда “Садақаи фитрни катта-кичик, бой-фақир барчанинг бериши керак” деб марҳамат қилинган. (Абу Довуд)\nДинан бадавлат бўлмаган киши закот ва фитр олиши мумкин. Эҳтиёжи бўлган ашё ва қарзларидан ортиқ закот нисоби миқдорида моли, пули бўлган мусулмоннинг фитр бериши вожиб. Фитр ва закот олиши эса, ҳаром бўлади. Фитр нисобига қўшиладиган мол тижорат учун бўлиши шарт бўлмаганидек қўлида бир йил турган бўлиши ҳам шарт эмас. Хасталик каби ҳар қандай бир узр сабабли рўза тутолмаган кишининг ҳам агар бой бўлса фитр бериши керак.\nТижорат учун олинмаган молларнинг закоти берилмайди. Улардан тушадиган даромад нисобга қўшилади.\nНисобга молик бўлмаган кишилар фақир саналади, закот олиши мумкин. Нисобга молик бўлса фитр бериши вожиб бўлади. Маош олган киши қарзларидан қутулганидан кейин нисобга молик бўлса, бой ҳисобланади ва фитр бериши вожиб бўлади. (Нисоб - 96 гр олтин ёки шу қийматга тенг пул ёхуд тижорат (савдо) молидир.)\nСадақаи фитр Рамазони шарифда берилади. Рамазондан аввал ва байрамдан (ҳайитдан) кейин ҳам бериш жоиз бўлса ҳам, байрам намозидан аввал бериш жуда катта савобдир. Шофеъий мазҳабида Рамазондан аввал берилмайди. Байрамдан кейинга ҳам қолдирилмайди.\nОта-онага, бобога, бувисига, фарзандига, аёлига ва кофирга фитра берилмайди. Фақир бўлиш шарти билан келинга, ака-укасига, амаки-тоға, амма-холаси каби қариндошларига, куёвга, қайнота-қайнонага, қайноға-қайниукасига, ўгай фарзандига бериши мумкин. Агар солиҳ бўлсалар яқин қариндошга бериш жуда катта савоб бўлади. Имомайнга кўра, қарздор ва фақир кишига аёли фитр бериши мумкин. (Мавқуфот)\nСадақаи фитрнинг миқдори ҳар йили ўзгариб турмайди. Бир кишининг фитри сифатида ҳар кун учун эмас, бир ой учун ярим саъ буғдой ёки ун ёхуд бир саъ арпа, хурмо ёки майиз берилади. Ярим саъ - 1750 грамга тенг. 1750 грам буғдой ёки ун ёхуд 3500 грам арпа, хурмо ёки майиз берилади. Бу маҳсулотларнинг ўзи ёки уларнинг қиймати қадар олтин ёки кумуш (пул) бериш керак. Буғдой, ун ва бошқаларини бериш қийин бўлса, уларнинг қийматичалик нон, жўхори ёки қоғоз пул билан бериши мумкин.\nСавол: Фитр қачон вожиб бўлади? Қурбон сўйишдаги нисоб билан фитр беришдаги нисоб бирдайми?\nЖавоб: учун Қурбон байрамининг учинчи куни нисоб миқдорича (96 гр олтин) бойликка етган киши шариат бўйича бой ҳисобланади. Бу кишининг зиммасига қурбон сўйиш вожиб бўлади. Фитр нисоби худди закот нисобидек бўлади. Қурбонликдан фарқлар шулар: Эҳтиёжи бўлган ашёдан ва қарзларидан ортиқ закот нисобичалик моли, пули бўлган ҳар бир озод мусулмоннинг Рамазон байрамининг биринчи куни эрталаб, тонг ёришаётганда Фитр бериши вожиб бўлади. Ундан аввал ва ундан кейин вожиб бўлмайди. Фитр ва қурбон нисоби ҳисобига қўшиладиган молнинг тижорат учун бўлиши шарт бўлмаганидек, қўлида бир йил сақланган бўлиши ҳам шарт эмас. Байрамнинг биринчи куни бомдод намози қирганида нисоб миқдоричалик мол эгаси бўлиши шарт.\nСавол: Фитр кимларга берилади? Закотнинг ҳукмлари фитрга ҳам ўтадими?\nЖавоб: Ҳа. Яъни закотдагидек ота-онага, бобога, бувига, фарзандга, неварага, аёлига ва кофирга фитр садақаси берилмайди. Фақир бўлиш шарти билан келинга, ака-укасига, амаки-тоға, амма-холаси каби қариндошларига, куёвига, қайнота-қайнонага, қайноға-қайниукасига, ўгай фарзандига бериши мумкин. Агар солиҳ бўлсалар яқин қариндошга бериш жуда катта савоб бўлади. Имомайнга кўра, қарздор ва фақир кишига аёли фитр бериши мумкин. (Мавқуфот)\nСавол: Фитрдаги ваколат закотдагидекми?\nСавол: Закотда бўлганидек фитрни ҳам ҳадя деб бериш жоизми?\nСавол: Хурмо билан ифтор қилган киши фитрини хурмо билан берадими?\nЖавоб: Йўқ. Йил бўйи еган нарсасидан беради.\nСавол: Телефон орқали ваколат бериладими?\nЖавоб: Бўлади. E-mail билан ҳам бўлади.\nСавол: 4 киши ҳар бири 1750 грамдан ун бериб, жами 7 кг унни бир кишига ваколат бериб, фитрларини тўлаши тўғри бўладими?\nСавол: Бир кишига пул бериб “Ушбу пул билан зиммамга тушган миқдорда ун олиб истаганингга истаганингча номимдан фитр беришга сени вакил қилдим” десак у ҳам “Қабул қилдим” деса, мана шу йўсинда берилган фитр ўтадими?\nЖавоб: У киши ун олиб берадиган бўлса, ҳеч қандай муаммо бўлмайди. Энг осони бир одам 15-20 кишининг ваколатини олади, ваколат берувчилар берган пулга 2-3 грамлик бир чорак олтин танга олиб, фақирга берилса, бу иш ҳал бўлади.\nСавол: Фитр фақат фақирларга бериладими?\nСавол: Фақирлар учун танишимдан вакил бўлиб, қандай фитр олишим мумкин?\nЖавоб: Бойларнинг ҳам, фақирларнинг ҳам вакили бўла оласиз. Бир фақирдан ваколат оласиз. Яъни “Фитримни олиш ва истаган жойинга сарфлашинг учун сени вакил қилдим” дейди. Ўша ваколат ёрдамида сиз барчадан фитр олиб, истаган жойингизга сарфлашингиз мумкин.\nСавол: Аёлимнинг ва ҳали балоғатга етмаган фарзандларимнинг фитрларини уларни хабардор қилмай ва ваколатларини олмай беришим мумкинми?\nЖавоб: Аёлингиз ва фарзандларингиз сизнинг қарамоғингизда бўлгани учун уларни хабардор қилмай бера оласиз.\nСавол: Акамнинг ва турмушга чиққан синглимнинг фитрини уларни хабардор қилмай бера оламанми?\nЖавоб: Йўқ. Бир киши ўз молидан бошқа одам учун фитр берса, агар у аввалдан амр ё илтимос қилган бўлса, жоиз. Амри билан берилмаган бўлиб, кейин эшитиб рози бўлса ҳам жоиз бўлмайди. Агар уларнинг моли ё пули билан берилган бўлса, у рози бўлиши билан жоиз бўлади. Ёки уларнинг “Сизни садақаи фитрамни бериш учун вакил қилдим” дейишлари керак.\nСавол: Беш кишининг фитрларини бериш учун вакилман. Фитрларни жам қилиб беришим керакми ёки алоҳида-алоҳида қилибми?\nЖавоб: Барини бирдан бера оласиз.\nСавол: Биз аслан Кавказлик бўлганимиз учун Шофеъий мазҳабидамиз. Шофеъийлар фитрни қанча ва қандай бериши керак?\nЖавоб: 1680 грамм буғдой, гуруч, хурмо, нўхат, пишлоқ бера олади. Буларнинг ўрнига қоғоз пул берилмаганидек, олтин ва кумуш билан ҳам бериб бўлмайди. Бундан ташқари, саккиз синф одамга берилиши керак. Уч синф одамга бериш жоиз деган олимлар бўлса ҳам, ҳозирги даврда бу уч синфни топиш жуда қийин. Шунинг учун Шофеъий мазҳабидагилар Ҳанафий мазҳабини тақлид қилиб беришлари лозим.\nСавол: Ўтган йиллари берилмаган фитрларни бу йил берсак бўладими? Агар мумкин бўлса, қандай берилади?\nЖавоб: Берилади. Қазо қилинган бўлади. Олтин ҳолида берилади.\nСавол: Сафарда бўлганим учун рўза тутолмадим. Фитр беришим керакми?\nЖавоб: Ҳа. Бир узр сабабли рўза тутолмаган кишининг ҳам садақаи фитр бериши керак.\nСавол: Ҳомиладор аёл қорнидаги фарзандининг фитрасини бериши керакми?\nСавол: Нисоб миқдорига етадиган пулим бор, лекин бу пул қўлимда турганига ҳали бир йил тўлмади. Фитр беришим керакми?\nЖавоб: Фитр учун бир йил кутиш керак эмас. Ҳайит куни нисобга молик бўлсангиз, дарров шу куни беришингиз лозим.\nСавол: Рамазон ойида байрам намозидан аввал берилиши керак бўлган фитрни жоиз бўлмаган кишиларга берганини байрамдан кейин билган одам нима қилиши керак?\nЖавоб: Бошқатдан бир фақирга беради.\nСавол: Закотим фитрлар билан бирга ҳисоблаганда 5 грам олтин қийматига тенг бўлар экан. Бу олтинни ҳам закотим, ҳам фитрларим деб ният қилиб бера оламанми?\nЖавоб: Ҳа, бера оласиз.\nСавол: Фитрни кўп қилиб бериш яхшими?\nСавол: Фитрни бир неча йиллардан бери қоғоз пул билан берган кишининг олтин билан давр қилиши лозимми?\nЖавоб: Давр қилгани яхши. Давр қилмаса ҳам бир қавлга кўра саҳиҳ бўлади.\nСавол: Закот ва фитрни бир кишига берса бўладими?\nСавол: Фақир ака-укамга фитр берсам бўладими?\nСавол: Синглимга фитр бера оламанми?\nЖавоб: Фитрни бойт бўлмаса, синглингизга ёки фарзандларига беришнинг зарари йўқ.\nСавол: Бир киши бирга турадиган ота-онасининг ва балоғатга етган ўғлининг фитрасини уларни хабардор қилмай берса, жоиз бўладими?\nЖавоб: Кейин ўзларига хабар бериш шарти билан жоиз бўлади.\nСавол: Телбанинг, ақли жойида бўлмаган одамнинг фитр бериши керакми?\nЖавоб: Ҳа, моли бўлса фитрни ўз молидан беради. Валийси бермаса, бу одам тузалгач, аввалги фитрларини ҳам ўзи беради. Тузалмаса, жавобгар бўлмайди. (Дурр-ул-мухтор)\nСавол: Сафарий одам агар нисобга етган бой бўлса, фитр берадими?\nСавол: Балоғатга етмаган кичик бола ёки телба бой бўлса, уларнинг фитраларини пулларидан олиб бериш керакми?\nЖавоб: Шарт эмас. Ота ўз пулидан ҳам бера олади ёки уларнинг моли бўлса, фитраларини уларнинг молидан ҳам бера олади. Агар валийси бермаса, бой бола улғайгач, телба шифо топганида аввалги фитраларини ўзлари беришади. Балоғатга етмаган боланинг моли бўлмаса, унинг фитрасини отаси, ўз фитраси билан бирга беради. Яъни у бой бўлса беради. Балоғатга етган фарзандларининг фитрасини бериши керак эмас. (Саодати абадия)\nСавол: “Саодати абадия” китобида “Жавҳара”дан нақлан “Садақаи фитр сифатида арпа, буғдой ўрнига уларнинг қийматларига тенег олтин, кумуш ёки фулус, яъни мис, бронза пул (қоғоз пул) ва ҳар тур мол бериш мумкин” дейилган. Эҳтиёж ҳолида фитрни бу қавлга кўра, қоғоз пул билан берса бўладими?\nЖавоб: Эҳтиёж бўлса жоиз бўлади. бошқа олимларга ҳам мос келиши учун олтин билан бериш яхшироқ бўлади.\nСавол: “Саодати абадия”да “Фитр садақасини вожиб бўлиши учун Ҳайитнинг биринчи куни бомдод намози кирган вақтда нисоб миқдори қадар молга эга бўлиш шарт. Ўша вақтдан кейин нисобга эришган, янги туғилган ва имонга келган одамларнинг фитр бериши вожиб бўлмайди” дейилган. Байрамнинг биринчи куни пешиндан кейин нисобга молик бўлган одамга фитр бериш вожиб бўладими?\nЖавоб: Вожиб бўлмайди. (Ибни Обидин)\nВожиб бўлмаса ҳам фитр садақаси ўзи озгина миқдор бўлгани учун ҳамманинг бериши яхши бўлади. Нариги уч мазҳабда бир кунлик егулиги бор одамнинг фитр бериши фарз. Бир ҳадиси шарифда “Садақаи фитр бойрингиз учун тазкиядир. Фақирларингиз ҳам берса, Аллоҳу таоло уларга бундан ҳам кўпини беради” деб марҳамат қилинган. (Абу Довуд)


17 май 2022, Тошкент вақти: 02:45\nРоссияга йўл олган ўзбекистонлик меҳнат мигрантлари\n2020 йилнинг баҳор ва ёз ойларида минглаб меҳнат муҳожирлари ишсиз ва даромадсиз қолиб, Россияни тарк этишганди. Пандемия ҳали тугамаган бўлса-да, одамларда аввалги ваҳима йўқ. Муҳожирлар эса ўз юртларидан муносиб иш тополмагач, яна Россияга қайтиш ҳаракатига тушган ва бунинг учун ҳар қандай имкониятни ишга солишяпти: қалбаки тиббий маълумотномаларни сотиб олишяпти, ўзларини транзит юк машиналари ҳайдовчиси қилиб кўрсатишяпти ва ҳатто чегарани ўрмон зонасида кесиб ўтишяпти. Қўлга тушган тақдирда, Россияга кириш узоқ йилга тақиқланиши хавфи ҳам уларни тўхтата олаётгани йўқ.\n"Россия – менинг истиқоматгоҳим"\n26 яшар Дониёр ўтган йили мартда ишсиз қолганди. У Москвада официантлик қилган. Ҳукумат карантин чекловларини эълон қилгач, у икки ой уйда қолиб, ота-онасига юбормоқчи бўлган пулини сарфлашга мажбур бўлди. Сентябрь ойида Дониёр Ўзбекистонга, Андижон вилоятидаги она шаҳрига қайтди.\n“Қайтиб боришим билан иш излашга тушдим. Бешинчи ой кетяпти, лекин ҳануз тузукроқ иш топа олмадим — на ўз шаҳримда, на вилоят марказида. Нари борса $130-150 ойлик таклиф қилишади, ҳолбуки Россияда 8-10 баравар кўп топардим”, — дейди Дониёр.\nДониёр Россияни “менинг истиқоматгоҳим” деб таърифлайди. У ерда 18 ёшидан бери яшаб, ишлаб келаётгани, барча дўстлари Россияда эканини айтади. Шундай бўлса ҳам, у Россияга ватандошлари каби қинғир йўллар билан қайтишга шошилмаяпти.\n“Москвага учиш муаммо эмас, муаммо — паспорт назоратидан ўтиб олиш. Янги йилдан олдин Россияга киритиб қўйиш “имконияти” $1000-1200 га чиқди. Бу “ҳаммаси ичида” қабилидаги тизим бўлиб, билет, касаллик тўғрисида маълумотнома, чегарада ҳаммаси яхши бўлиши ҳақидаги кафолат (албатта оғзаки) ҳамда бу қоғозларни тўлдириб берувчи одамларнинг хизматларини ўз ичига оларди”, — ҳикоя қилади Дониёр.\nҚалбаки маълумотномалар ва сохта ҳайдовчилар\nЧегаралар ёпиқ ҳозирги шароитда Россияга кириш ҳуқуқига эга одамлар тоифалари унча кўп эмас: булар ушбу мамлакат фуқароларининг яқин қариндошлари, яшаш учун рухсатномаси бор кишилар ҳамда даволаниш учун келганлар — зарур тиббий маълумотномани тақдим этиш шарти билан.\nМуҳожирлар ҳуқуқларини ҳимоя қилувчи “Тонг Жаҳони” ташкилоти ижрочи директори Валентина Чупикнинг сўзларига кўра, “нажоткор” тиббий маълумотнома муайян шаклда бўлиши ва одам Россияда стационар даволанишга муҳтожлиги унда аниқ-тиниқ кўрсатилиши шарт. Бунақа маълумотнома эгаси касалхонага ётади ва муҳожир сифатида ҳам ўша ерда ҳисобга қўйилади. Ҳужжатнинг амал қилиш муддати 45 кун. Бемор, муолажа тугаши билан Россияни тарк этиши лозим.\nРоссияга қонуний кириш асослари очиқлангач, мана шунақа сохта маълумотномаларни тайёрлаш билан шуғулланувчилар пайдо бўлди.\nМеҳнат миграцияси масалалари бўйича эксперт, Душанбедаги Инсон ҳуқуқлари маркази аъзоси Нодира Абдуллаевага кўра, Россияга кириб олишнинг яна бир кенг тарқалган йўли — бу Россияга мол ташувчи ёки Россия ҳудуди орқали қатновчи юк машиналаридан бирининг иккинчи (алмашувчи) ҳайдовчиси бўлиб келиш. Бунинг учун тегишли тоифадаги ҳайдовчилик гувоҳномаси керак бўлади, “хизмат” нархи $1000-1200.\nБеларусь ўрмонлари оралаб...\nҲуқуқбон Валентина Чупикнинг сўзларига кўра, муҳожирларнинг оғир юк машиналарида кириб келиши ўтган йилнинг июлидаёқ қайд этилган. Сентябр ўрталаридан бошлаб эса мигрантлар, бошқа мамлакатлар билан авиақатновларни тўхтатмаган Беларусь орқали Россияга гўёки “ёпирилишган”. Аммо бу қонунбузарлик ҳисобланади: хорижликлар Россияга фақат, ўзи фуқароси бўлган ёки яшаш учун рухсатнома берган мамлакатдангина тўғридан-тўғри келиши мумкин, холос. Беларусь орқали кирар экан, ўзга давлат паспортига эга муҳожир РФ ЖКнинг 322-моддаси (Россия Федерацияси чегарасини ноқонуний кесиб ўтиш) билан айбланиб, катта жарима (300 минг рублгача) тўлаш, ҳатто озодликдан маҳрум бўлиш (4 йилгача) хавфи остида қолади.\nҲуқуқбон Беларусь орқали Россияга кириб олишнинг учта схемаси мавжудлигини айтади. “Дастлаб Беларуснинг “Уч опа-сингил” чегара пости орқали машиналарда Москвагача ташишарди. Бу схема фош бўлгач муҳожирларни Беларусдан Украинага элтиб, у ердан Курск областига ўтказадиган бўлишди. Иккала ҳолатда ҳам ҳар бир муҳожирдан 20-25 минг рублгача ҳақ ундирилган. Учинчи йўл энг хатарлиси: одамлар ўрмон орқали ўнлаб чақирим йўл босиб, Россиянинг Смоленск областига етиб олишади”, — дейди Чупик.\nУнинг айтишича, декабрь ойи охирларида бўлиб ўтган Россия тергов ва чегарани қўриқлаш идораларининг қўшма йиғилишида мамлакатга ноқонуний кириш юзасидан мавжуд аҳвол муҳокама қилиниб, статистик маълумотлар келтирилган. Очиқланишича, 2020 йилнинг 15 мартидан 15 декабрига қадар жами 3 876 киши Россия чегараларидан ўтиш тартибини бузган ва уларнинг барчаси Марказий Осиё давлатларидан. Шундан 339 нафарига нисбатан жиноят ишлари қўзғатилган.\nМазкур воқеалар манзарасида Беларусь Вазирлар Кенгаши 2020 йил 21 декабрдан бошлаб мамлакатни қуруқликдаги ўтиш пунктлари орқали тарк этишни вақтинча тақиқлашга мажбур бўлган.\nЎзбеклар бас қилишди, тожиклар — йўқ\nЮрист Валентина Чупик декабрнинг охирларида Россияга даволаниш учун келиш, айниқса авж олганини таъкидлайди. “29 декабрь куни Шереметьевога Ўзбекистоннинг 100 нафар фуқароси учиб келди. Эркаклар, аёллар. Ҳаммасининг қўлида бир хил маълумотнома: барчаси простатитдан даволаниши керак экан... 4 январга ўтар кечаси уларни юртига қайтариб юборишди. 31 декабрда эса Душанбедан сохта маълумотномалар билан бир самолёт тожик муҳожирлари келди. Улар қайтишни хоҳлашмади, Россия барибир қабул қилишидан умидланиб тўполон кўтаришди. Улар Янги йил таътилини аэропортда ўтказишга мажбур бўлишди, чунки олиб кетишга самолёт 14 январдагина учиб келди”, — дейди Чупик.\n“Тонг жаҳони” ташкилотининг қайд этишича, мазкур воқеа ўзбекистонликларга яхши сабоқ бўлган ва улар бу тариқа Россияга киришга уринишдан воз кечганлар. Бироқ тожикларнинг сохта маълумотномалар билан келиши ҳамон давом этмоқда.\nЎзини оқламас таваккалчилик\nНодира Абдуллаева ҳамда Марказ юристлари фуқароларни транзит юк машиналари ва қалбаки маълумотномалар ёрдамида Россияга киришга уриниш оқибатларидан огоҳлантиришмоқда. “Марказимиз Тожикистон Меҳнат вазирлигига мурожаат қилди, улар бизни дастаклашга тайёр. Юристларимиз муҳожирлар дуч келадиган хавф-хатарлар ва улардан сақланиш чоралари тўғрисида тожик тилида қўлланма тайёрлашяпти. Уни муҳожирларга тарқатамиз”, — дея қайд этади у.\nВалентина Чупик 2020 йил 17 декабрдан Россия ИИВа қўлга тушган қонунбузар муҳожирларни депортация қилишга яна рухсат берилгани, пандемия бошланганида қисқа вақтга тўхтатилган миграцион текширувлар қайтадан бошланганини эслатади. Ҳуқуқбонларга полиция текширувлар чоғида патентларни бекор қилаётгани, жарималар белгилаётгани ва Россиядан ўз ихтиёри билан чиқариб юборилаётгани тўғрисида хабарлар келиши кўпайган.\n“Муҳожирлар Россиядан бу йўсин чиқариб юборишнинг оқибатини ҳали тўлиқ англашгани йўқ, — дейди Чупик бир оз асабийлашиб. —ХДФВСЖ (Хорижий мамлакатлар фуқароларини вақтинча сақлаш жойи) орқали депортация қилишмаса, Россияда қонуний қолишим мумкин, деб ўйлашяпти. Йўқ. Эшитишимга қараганда, Россияга кириши узоқ йилларга тақиқланган одамлар рўйхати тўлдирилмоқда экан: назарда тутилган муҳожирлар катта эҳтимол билан ўша рўйхатдан жой олишади”.


O‘zLiDeP 42 нафар ёш ихтирочига стипендия беради (фото, видео) | Ўзбекистон ва жахон янгиликлари\nO‘zLiDeP 42 нафар ёш ихтирочига стипендия беради (фото, видео)\nЎзбекистон 5 июль 10:14 124\nO‘zLiDeP Олий ва ўрта махсус таълим вазирлигининг Касб-ҳунар таълими маркази билан ҳамкорликда касб-ҳунар коллежлари ўқувчилари ўртасида “Ёш инновациячи” кўрик танловини ўтказди. Бу ҳақида O‘zLiDeP матбуот хизмати Аsr.Uz`га хабар берди.\nКўрик-танлов бугун мамлакатимизда ёшларга яратилаётган кенг имкониятлар туфайли юртимизда юзлаб иқтидорли ёшлар ўз салоҳиятини намоён этаётганлигини яққол кўрсатди.\nТанлов биринчи маротаба ташкил этилаётган бўлса-да, ёшлар ўртасида жуда катта қизиқиш уйғотди. Чунки мазкур танлов қизиқувчан ва интилувчан ихтирочи-ижодкор ёшларни қўллаб-қувватловчи энг биринчи танловлардан биридир. Иштирокчилар ишлаб чиқариш ва сервис, туризм, қишлоқ хўжалиги соҳаларини ривожлантириш борасида ишлаб чиққан инновацион лойиҳалари билан қатнашишди. Танловнинг туман, шаҳар ва вилоят босқичида қарийб 600 нафарга яқин йигит-қиз ўз ихтиролари ва ишланмаларини намойиш этди.\n“Ёш инновациячи” кўрик-танловининг Республика босқичида Қорақалпоғистон Республикаси, вилоятлар ва Тошкент шаҳри босқичида ғолибликни қўлга киритган ёш ихтирочи иштирок этишди.\nКўрик тановнинг учинчи куни ёш инновациячилар Инновацион ривожланиш вазирлиги ҳузуридаги Илғор технологиялар маркази, Турин Политехника университетидаги замонавий техника ва технология воситалари маркази каби инновацион марказлар фаолияти билан ҳам танишишди.\nУшбу Марказ ходимлари томонидан ёш инновациячиларга мамлакатимиз иқтисодиётида инновацион ишланмаларнинг ўрни, бу борада марказнинг олдида турган асосий вазифалар тўғрисида ҳикоя қилиб берилди. Замонавий тадқиқот ускуналари билан жиҳозланган марказ мамлакатнинг турли бурчакларидан келган ёш инновациячиларда жуда катта таассурот қолдирди.\nТурин политехника университетида ташкил этилган замонавий техника ва технология воситалари ёш инновациячиларга атрофлича таништирилди.\nШу ернинг ўзида танлов ғолибларига мукофотлар топширилди. Айтиб ўтиш керакки, ушбу танловнинг 42 та энг фаол иштирокичиси O‘zLiDePнинг бир йил давомида бериб бориладиган махсус стипендиялари эгалари бўлдилар.\nШу куннинг ўзида танлов ғолиблари Ўзбекистон Фанлар академияси Президиумида мамлакатмизнинг кўзга кўринган олимлари, Ўзбекистон Фанлар академияси академиклари билан учрашуви бўлиб ўтди.\nАлбатта, ёш ихтирочилар учун бу бир умрга эсда қолувчи учрашув бўлиб қолиши шубхасиз. Унда ёш инновациячилар мамлакатимизда илм-фанга яратилаётган кенг имкониятлар баробарида ўз фаолиятларини янада ривожлантириш борасида бевосита академиклардан йўналишлар, қимматли маслаҳатлар олишди.\nУшбу танлов, унинг доирасида бўлиб ўтган тадбирлар ва учрашувлар ёш инновациячиларга яна бир бор Ўзбекистонда фанга, илмга, яратувчанликка бўлган интилиш қанчалик қадрланишини, қолаверса ўз салоҳиятини шу йўналишда ишлатишга интилган ҳар бир ёшга ўз салоҳиятини очиш учун барча имкониятлар яратиб берилишини кўрсатди. Уларда ўз салоҳиятига, ўз келажагига ишонч руҳини янада қарор топишига хизмат қилди.\nЭнг муҳими тадбир якунида O‘zLiDeP Олий ва ўрта махсус таълим вазирлигининг Касб-ҳунар таълими маркази билан ҳамкорликда бундай танловларни доимий ўтказиб боришни, қолаверса “Инновацион ғоялар банкини” юритишни режалаштирганлиги айтиб ўтилди. Мақсад бундай танловларда кашф этилаётган ҳар бир ёш инновациячи ва унинг кашфиётини кейинги тақдирини бевосита кузатиб бориш ва зарур бўлса тегишли молиявий, ташкилий кўмак кўрсатган ҳолда уларнинг ҳаётга жорий этишини таъминлашдан иборатдир.


Ford дизайнерлари 3D кўзойнакда автомобиль чизмоқда (видео) - Carzone.Uz\nFord дизайнерлари 3D кўзойнакда автомобиль чизмоқда (видео)\n“Форд” дизайнерларининг машина элементларини чизиш вақти кунлардан дақиқаларга қисқарди. Янги усулда компонентларнинг турли вариантларини худди автомобилга ўрнатилган ҳолатдагидек кўздан кечириш ва баҳолаш мумкин. Бу конструкцияни лойиҳалаш вақтини янада қисқартиради. Масалан, ён кўзгунинг корпус кўринишига таъсирини баҳолашга кунлар ва ҳафталар сарфланарди. Аралаш воқелик технологияси буни саноқли дақиқаларда амалга ошириш имконини туғдиради.\nДизайнерлар сопол модел ва голограммани уйғунлаштиришни ҳам ўрганиб олди. Голограмма гарнитурасида лойиҳавий машинанинг тузилишини миридан сиригача синчиклаб текшириш мумкин. Бу ишда 3D кўзойнак қўл келади. У реал вақтда дунёнинг исталган жойидан турганча тўла ўлчамдаги моделни кўздан кечириш имконини яратади.\n3D кўзойнак Россиядаги Ford Sollers заводида ҳам қўлланади. Ходим омборда керакли нарсани қидирганда унинг назарига тегишли ассортимент тушади ҳамда унинг миқдори акс этади. Навигацион стрелка унинг олдига бошлаб боради.


Ўн минглаб америкаликлар Калифорнияда собиӄ Президент Роналд Рейган билан видолашганидан сўнг, бугун унинг жасади Вашингтонга олиб борилди.\n06 март 2021, Тошкент вақти: 04:01\nҲарбий параддан сўнг жасад Оӄ Уйга ӄўйилади.\nРейган ўтган шанба куни 93 ёшида вафот этди. Душанбадан буён Калифорниянинг Сими водийсида жойлашган президент кутубхонасида тобутни 80 минг одам зиёрат ӄилди. Улар оррасида Калифорния губернатори Арнолд Шварценеггер ва Демократлар партиясидан президентликка номзод Жон Керри ҳам бор эди.\nЖума куни Рейганни дафн этиш маросими бўлиб ўтади. Унда АҚШ ва бошӄа мамлакатлардан юзлаб юӄори мартабали шахсларнинг иштирок этиши кутилмоӄда.


СИЗНИНГ ИЧКИ НИНДЗЯНГИЗ: бухгалтерга 2021 йилда муваффақиятли ишлашга ёрдам берадиган 5 та тамойил\n1. Энг яхши пайт - айни пайт!\nҲаёт ва айни дамдан завқ олинг, агар ҳаракат қилиш лозим бўлса - ҳозирнинг ўзида ҳаракат қилинг! Сизни эртага нима кутаётганлигини ким ҳам биларди?\nЎйлаб кўринг, 12 ой илгари сиз хушмуомалалик билан ва бахтдан порлаган ҳолда, соддалик билан ўзингиз ва атрофдагиларни “Янги йил, янги бахт билан” табриклаган эдингиз... Кейин эса - янги СК, барча учун ҚҚС, локдаун, иш ҳақининг камайтирилиши, ЭҲФ, электрон меҳнат дафтарчалари билан ЯММТ, онлайн-НКМ, ССҲС, МҲХС, картотека, ҳисобот ва солиқ назоратининг янги шакллари, лозим даражада эҳтиёткорлик қилиш, талабнома, “светофорлар” ва бошқа МХИК...\nБухгалтер, жонажон бухгалтерим, сизнинг 2020 йилингиз муюлишдаги «Афросиёб» электропоезди каби тўхтамай ғизиллаб ўтиб кетди. Агар нимадир қилмоқчи бўлсангиз, ҳозир қилинг!\n2. Қийноқлар бурамасини тарк этинг\n“Улар яна шаклларни ўзгартиришяпти, мен эса энди-энди дастурни созлагандим...”;\nДилшод Султонов бундай деяпти, солиқ инспектори эса - бошқача...”;\n“Бўлди, бас, етар, Президентга хат ёзиш керак”;\n“Мен ЭҲФни тўлдириш учун соат саҳарги 3 да турдим, улар эса жўнатилмади!”;\n“Барчаси жуда мураккаб”;\n“МХИК бу яна нимаси?”;\n“Имтиёзлар бекор қилинди, пул йўқ, биз ҳаммадан қарздормиз”;\n“Яна уларда сайт ишламаяпти”;\n“Мана буларнинг ҳаммасини мен уларга қандай қилиб бераман? Мен нима - сеҳргарманми?”;\n“Ҳисоб-китобни қайта топширишни истамайман. ЭҲФни рад этиш мумкинми”?\nҚийналишни бас қилинг, ахир сиз бухгалтерсиз, бунинг устига бош бухгалтерсиз! Ҳаммаси ўзингизнинг қўлингизда. Сиз иккита солиқ кодексини бошдан кечирдингиз, учинчисини деярли ўзлаштириб олдингиз! Молия вазирлиги ўзиникиларни ташлаб қўймайди: Дилшод Султоновнинг тушунтиришлари тўплами доим тўлдириб борилмоқда, яқинда кодексга изоҳлар сифатида - алоҳида бобда чиқариш мумкин бўлади.\n3. Мослашувчан бўлинг\nТабаррук ёшда бўлганлиги туфайли тиши бўлмаган бир донишманд айтганидек - тил анча мослашувчан бўлгани учун тишдан кўпроқ яшамоқда.\nЯнги қоидаларми? Ажойиб! Янги шаклларми? Марҳамат! Ҳисоботни ҳар ой учун контрагентларимиз неча маротаба дафъатан улар ҚҚС тўловчиси эканликлари ёдларига тушса, шунча қайта топшириш лозимми? Аллақачон тайёрман, югураяпман!\nЛекин сиз - компаниянинг мияси, юраги, умуртқаси ва асаб толасисиз! Қачон сиз ўзингизни ноҳуш ҳис қилсангиз, ҳамма ўзини ёмон ҳис қилади. Сизсиз - уддалолмаймиз. Сиз шуъла сочаётган қурол-яроғи бор супер ниндзясиз! Сиз - мослашувчансиз, шу боис сизни ҳеч ким ва ҳеч нарса синдиролмайди.\n4. Ўз чегарангизни сақланг, ўз ресурсларингиздан фойдаланинг\nБухгалтерни 09:00 гача ва 21:00 дан кейин безовта қилиш тақиқланади. СМС билан ҳам, Телеграмда хабарлар билан ҳам, худо кўрсатмасин телефон орқали ҳам, ҳатто ҳаёлан ҳам! Нуқта.\nИш вақтида у ҳаммасини ҳал қилади, ҳисоблайди, синчиклаб билиб олади, ҳисобот топширади, жавоб ёзади, муҳокама қилади, қўнғироқ қилади, югуриб бориб келади ва яна сўнгги паллада ҳаммани қутқаради. 21:00 да уни тинч қўйинг... Бухгалтер дам олаяпти, унинг ҳам шахсий чегаралари бор.\n5. “Норма”да бўлинг!\nБиз сизни тушунамиз! Ва - ҳатто талай пуллик контент билан - ҳар доим фойдали маълумотлар билан ўзимизникилар билан “беғараз” ўртоқлашамиз. Доим бонуслар ва пасайтирилган тарифлар мавжуд, доим қандайдир қизиқарли бепул вебинарчани топиш мумкин... Биз сизнинг солиқлар ва бухгалтерия ҳисоби бўйича барча саволларингизга жавоб излаймиз, янги йилдан эса - МҲХС бўйича ҳам. Уларни туркумлаштирамиз, тартибга соламиз, ўзимиз фойдаланамиз ва сиз билан баҳам кўрамиз.\nСизларни кириб келган янги йил билан қутлаймиз, қадрли бухгалтерлар!\nКомпаниянгизда масофадан ишлашни қандай ташкил этиш мумкин


Ўзбекистонда “қора рўйхатга” киритилган репатриантларни олти ярим йилга қамадилар - Фарғона.Ру ахборот агентлиги\n12:31 msk, 24 Июнь 2019\nЎзбекистонда “қора рўйхатга” киритилган репатриантларни олти ярим йилга қамадилар\n09.10.2018 09:34 msk\nЖиноят ишлари бўйича Тошкент шаҳар суди биноси Uznews.uz сайти фотоси\nЖиноят ишлари бўйича Тошкент шаҳар суди 8 октябрь куни “Жиҳодчилар” диний оқимига мансубликда айбданган ака-ука Шуҳрат ва Аброл Дўсмуҳаммедовларга ҳамда Жўрабой Сотиболдиевга нисбатан ҳукм ўқиди. Ака-укалар олти ярим йилга, учинчи фигурант – беш йилга озодликдан маҳрум этилган. Бу ҳақда “Фарғона” агентлигига Ўзбекистон Мустақил ҳуқуқ ҳимоячилари ташаббус гуруҳининг (ЎМҲҲТГ) раҳбари Сурат Икрамов маълум қилди.\nСуд айбланувчиларни Ўзбекистон Жиноят кодексининг 244-2 “Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш” ва 223 - “Қонунга хилоф равишда чет элга чиқиш ёки Ўзбекистон Республикасига кириш” моддалари билан кўзда тутилган жиноятларни содир этганликда айбдор деб топди. ЎМҲҲТГ раҳбарига кўра, судланувчиларнинг айби исботланмади, суд процесси Ўзбекистон Жиноят-процессуал кодекси ва халқаро ҳуқуқ меъёрларининг қўпол бузилишлари билан ўтди.\nМаҳкумларнинг адвокатлари Тошкент шаҳар суди томонидан чиқарилган ҳукм устидан апелляция тартибида шикоят қилишмоқчи.\n2012 йилда ҳуқуқни муҳофаза қилиш органлари ходимлари томонидан қўлга олинган ака-ука Дўсмуҳаммедовларнинг беш нафар дўстларидан бири – Шавкат Нурматов қийноқлар натижасида ҳалок бўлганидан сўнг 2013 йилда Ўзбекистонни тарк этиб, Туркияга кетишганди. Сатибалдиев ҳам худди улар каби қийноқлардан қўрқиб бир неча йил давомида яшириниб юрганди.\nЎзбекистон президенти Шавкат Мирзиёев 2017 йилда экстремизмда гумонланган мусулмонлар номлари киритилган “қора рўйхат”ни қайта кўриб чиқилишини билдирган эди. Давлат раҳбари жиноят содир этмаган юртдошларни ватанга қайтишга чақириб, уларни махсус хизматлар томонидан таъқиб этилмаслигини ваъда қилганди.\nАка-ука Дўсмуҳаммедовлар Тошкентга қайтишдан олдин қариндошлари орқали ватанга қайтиш шартлари бўйича аниқлик киритиб олдилар. Тошкент шаҳар прокуратурасининг 16 - бўлим прокурори Жаҳонгир Исмоилов уларни ҳибсга олмасликка ваъда қилиб, тергов пайтида очиқда юришларини кафолатлаганди. 56 ёшли Аброл ва 53 ёшли Шуҳрат Дўсмуҳамедов 28 май куни Истанбулдан келгани заҳоти пойтахт аэропортида қўлга олиндилар, уларни ИИББга олиб кетишди. Ҳуқуқ ҳимоячилар тақдим этган маълумотга кўра, сўроқ пайтида уларга нисбатан қийноқлар қўлланган. Шундан сўнг маҳбусларни ИИВ Тергов изоляторига олиб ўтдилар ва кейин Тошкент вилоятининг Зангиотадаги турмасига жўнатдилар.\nРасмий маълумотларга кўра, 2017 йилда “қора рўйхат”дан 18 минг кишининг номи ўчирилган. Шу билан бирга, Бош прокуратура ва Миллий хавфсизлик хизмати президент ортидан қидирувдаги юртдошларни қайтишга чақириб, уларга нисбатан жиноий таъқиб қўлламасликни ваъда қилгандилар.\nШунга қарамай, сўнгги пайтларда бир неча бор Ислом Каримов даврида диний ва сиёсий сабабларга кўра таъқиблардан қочиб мамлакатни тарк этган фуқароларнинг ваъдаларга ишониб ватанга қайтганларида, аэропортнинг ўзида ҳибсга олинганлари ҳақида хабарлар пайдо бўлди. Бу ҳақда батафсил “Фарғона” материалларида ўқишингиз мумкин.\n. “Фарғона” халқаро ахборот агентлиги


Янги китоблар - Страница 4 из 42 - www.ziyouz.uz\nБош саҳифа Кутубхона Янги китоблар (4)\nЧоп этилган 24.10.2019 01.03.2019 МуаллифZiyouz.uz\nМаъруф Жалил. Мен сув ичган дарёлар: (Лирика) — Тошкент, Адабиёт ва санъат нашриёти, 1981. Маъруф Жалилнинг ушбу «Лирика» тўпламига унинг «Мен сизни севардим» (1970 й.), «Раҳмат, одамлар» (1970 й.), «Сени ўйлаб» (1973 й.), «Нотаниш йўллар» (1976 й.), «Қўшиқ иштиёқи» (1979 давоми…\nЧоп этилган 17.10.2019 01.03.2019 МуаллифZiyouz.uz\nЭркин Воҳидов. Достонлар. — Тошкент, Адабиёт ва санъат нашриёти, 1973. Эркин Воҳидовнинг шеърларини дилбар, ғазалларини нафис, достонларини теран қилган омиллардан бири унинг халқ дилидаги гапни айтишидир. Шоирнинг достонлардан тузилган бу мажмуаси ҳам китобхон юрагида ажойиб туйғулар уйғотади деган умиддамиз. МУНДАРИЖА давоми…\nЧоп этилган 10.10.2019 01.03.2019 МуаллифZiyouz.uz\nҲабибий. Девон. — 3-инчи нашр. — Тошкент, Адабиёт ва санъат нашриёти, 1980. Отахон шоир Зокиржон Ҳабибийнинг номи ўзбек шеърхонларига маълум ва манзур. Девон тўқсон баҳорни кўрган шоир ижодиётининг сарҳисоби бўлиб, янги замон, шонли Ватан ссвгисини баланд овоз билан мадҳ этади.\nЧоп этилган 06.10.2019 01.03.2019 МуаллифZiyouz.uz\nҲожиакбар Шайхов, Тоҳир Малик. «7-СЭР». Илмий фантастик ҳикоялар ва қисса. Тошкент, «Ёш гвардия», 1972. Ҳожиакбар Шайхов — инженер, Тоҳир Ҳобилов — журналист. Лекин уларнинг муштарак томонлари кўп. Улар тенгқур. Ҳар иккови ҳам илмий-фантастика ва саргузаштга қизиқади. Ушбу мавзуда бир неча давоми…\nЧоп этилган 03.10.2019 01.03.2019 МуаллифZiyouz.uz\nҲабиб Саъдулла. Танланган асарлар. 2-жилд: Девон, драма / Масъул муҳаррир Ҳ.Шарипов. — Тошкент, «Шарқ», 2002. Ушбу девон элга изҳори Дилимдан бир нишон, Эл Ҳабиб этса муяссар, Бўлғуси дунё менга.\nҲабиб Саъдулла. Танланган асарлар. 1-жилд: Шеърлар, достонлар / Масъул муҳаррир Ҳ.Шарипов. — Тошкент, «Шарқ», 2002. Бир шеър ёзмоқчиман, Биттагина шеър, Ўша шеърни излаб Келдим дунёга.\nЧоп этилган 29.09.2019 01.03.2019 МуаллифZiyouz.uz\nЭркин Аъзам. Байрамдан бошқа кунлар: Қисса ва ҳикоялар. — Тошкент, Адабиёт ва санъат нашриёти, 1988. Байрамларни кутиб, байрамларга талпиниб яшаймиз. Чинакам байрам эса — кўнгилдаги масрурлик, руҳнинг ҳур парвозидир. Ушбу китобнинг қаҳрамонлари ана шундай байрамга интиқ, ташна. Лекин, аёнки, ҳаёт давоми…\nРукнларЭркин Аъзам (1950), Янги китоблар\nЧоп этилган 26.09.2019 01.03.2019 МуаллифZiyouz.uz\nЭркин Воҳидов. Бедорлик: Шеърлар ва драмалар. — Тошкент, Адабиёт ва санъат нашриёти, 1985. Ҳамза номидаги Ўзбекистон Давлат мукофоти лауреати, таниқли шоир Эркин Воҳидовнинг «Бедорлик» китоби она Ватанга муҳаббат, севги ва садоқат, меҳнат ва дўстлик, фидойилик ва инсонийликни тараннум этувчи фалсафий давоми…


Кундош билан яшаш осон эмас\nСаида БМТнинг Болалар ташкилоти - ЮНИСЕФ маълумотларига қараганда, 2001 йилда Ўзбекистонда чақалоқларнинг 11,1 фоизи никоҳсиз туғилган. 20 ёшгача бўлган қизлар ўртасида эса бу кўрсаткич 22,1 фоизни ташкил этган.\nУшбу маълумотда никоҳсиз фарзанд туғилиши Ўзбекистонда бошқа мамлакатларга нисбатан анча камлиги таъкидланади. Шунга қарамай, Ўзбекистондек мусулмончилик ривожланган, оила масаласига жиддий қараладиган давлатда бундай ҳолатнинг сезиларли экани ҳақиқат.\nТаҳлилчи Шоҳида Қурбонова 20 ёшгача бўлган аёлларнинг никоҳсиз фарзанд кўриши тўғрисида гапирар экан, бунга ўзбеклар орасида қизларини эрта турмушга бериш одати ҳам сабаб бўлаётганини айтади. Унинг таъкидлашича, қизларнинг шаръий никоҳ орқали турмуш қуриши натижасида туғилган фарзандлар ҳам ҳисоботларда ноқонуний, деб келтирилади. Чунки ёшига етмаган қизлар давлат органидан қонуний равишда рўйхатдан ўта олмайди.\nШунингдек, Ш.Қурбонованинг таъкидлашича, кўпчилик аёлларнинг иккинчи хотин бўлиб турмушга чиқиши натижасида ҳам никоҳсиз туғилган фарзандлар сони ортмоқда.\nТошкент шаҳри туманларидан бирининг Фуқаролик ҳолати далолатномаларини қайд этиш бўлими ходимаси Дилфуза Ҳусанованинг айтишича, туманда жорий йилнинг тўққиз ойида 209 аёлнинг никоҳсиз равишда фарзанд кўргани қайд этилган.\nЎзбекистонда қиз-жувонларнинг иккинчи хотин сифатида турмушга чиқаётгани тобора кўп учрамоқда. Айримлар бунинг сабаби мамлакатда аёллар сонининг эркакларга нисбатан кўплигида, деб ҳисоблайди. Бошқалар эса уларни ижтимоий-иқтисодий аҳвол шунга мажбур қилаётганини таъкидлайди.\nРуҳшунос Сарвара Тўрақулованинг айтишича, унинг қабулига эрининг иккинчи хотин олганидан азият чеккан аёллар ҳам келиб туради.\n“Бу аёллар моддий жиҳатдан тўлиқ таъминланган, ўзига кундош пайдо бўлганига кўниккан ҳам. Шунга қарамай, кундоши борлиги уларниг руҳиятига кучли салбий таъсир ўтказади. Баъзида қўшхотинликнинг фожеага сабаб бўлгани ҳам қайд этилмоқда”, - дейди С.Тўрақулова.


“Ўзбекистон Республикасининг Сайлов кодексини тасдиқлаш тўғрисида”ги Қонунннинг моҳияти ва аҳамияти » Навбахор тумани хокимлиги\nYangiliklar Муаллиф:\tinfo - авг 28, 2019\n“Ўзбекистон Республикасининг Сайлов кодексини тасдиқлаш тўғрисида”ги Қонунннинг моҳияти ва аҳамияти\nЖорий йилнинг 25 июнида "Ўзбекистон Республикасининг Сайлов кодексини тасдиқлаш тўғрисида”ги Қонун Президент томонидан имзоланди. 103 моддадан иборат.\nСайлов кодекси Президент, Қонунчилик палатаси депутатлари, Сенат аъзолари, маҳаллий кенгашлар депутатлари сайловларига тайёргарлик кўриш ва уларни ўтказиш тартибини белгилайди.\nИлгари мазкур сайловларни ўтказиш тартиби алоҳида-алоҳида норматив ҳуқуқий-ҳужжатлар билан тартибга солинган эди.\nхалқ депутатлари вилоятлар ва Тошкент шаҳар Кенгашларига сайлов ўтказиш учун — олтмиштадан кўп бўлмаган сайлов округи;\nхалқ депутатлари туман ва шаҳар Кенгашларига сайлов ўтказиш учун — ўттизтадан кўп бўлмаган сайлов округи. Ҳар бир сайлов округидан битта депутат сайланади.\nВилоят, туман, шаҳар сайлов комиссиялари тегишли маҳаллий Кенгашлар томонидан сайловга камида саксон кун қолганида етти — ўн беш нафар комиссия аъзосидан иборат таркибда тузилади ҳамда ўз ваколатларини кейинги сайлов кампанияси бошланганлиги эълон қилингунига қадар амалга оширади.\n35-модда.Оммавий ахборот воситаларининг вакиллари\nСайловларда ҳар бир фуқаро бир овозга эга.\nСайловга тайёргарлик кўриш ҳамда уни ўтказиш ОЧИҚ ВА ОШКОРА амалга оширилади.\nСайлов кодекси билан сайлов округлари ва участкаларини тузиш, сайлов комиссиялари фаолиятини ташкил этиш тартиби белгиланди.\nУнга мувофиқ, Қонунчилик палатаси депутатлари сайловини ўтказиш учун 150 ТА ҲУДУДИЙ САЙЛОВ ОКРУГИ тузилади.\nИлгари 135 та округ тузилган ва 15 нафар депутат Ўзбекистонэкологикҳаракатидан сайланган. Эндиликда Ўзбекистон экологик партияси ташкил этилганлиги боис, мазкур партия депутатликка ўз номзодларини умумий сайловларга қўйган ҳолдаҚонунчилик палатасидан ўрин эгаллаши мумкин.\nЭндиликда САЙЛОВЧИЛАРНИНГ ЯГОНА ЭЛЕКТРОН РЎЙХАТИ шакллантирилади.\nУнга кўра сайловчилар Марказий сайлов комиссиясининг расмий веб-сайтида сайловчиларнинг рўйхати тўғрисидаги ўзи учун керакли маълумотларни олиш имкониятига эга бўлади.\nСайловчиларнинг рўйхатлари сайловга 15 кун қолганида, чет давлатлардаги ваколатхоналарда, санаторийлар ва дам олиш уйларида, касалхоналар ва бошқа стационар даволаш муассасаларида, олис ва бориш қийин бўлган ерларда, қамоқда сақлаш ва озодликдан маҳрум этиш жойларида тузилган сайлов участкаларида эса сайловга 7 кун қолганида ҳамма танишиб чиқиши учун тақдим қилинади.\nКодекс билан кузатувчиларнинг, сиёсий партиялар ваколатли вакилларининг, оммавий ахборот воситалари вакилларининг ҳуқуқ ва мажбуриятлари белгиланди.\nЖумладан, оммавий ахборот воситаларининг вакиллари сайлов жараёнини ёритиш, овоз бериш биноларида, шу жумладан овозларни санаб чиқиш чоғида ҳозир бўлиш ҳуқуқига эга.\nПрезидент сайлови, Қонунчилик палатаси депутатлари ва маҳаллий Кенгашлар депутатлари сайлови бўйича САЙЛОВ КАМПАНИЯСИ бошланганлиги уларнинг ваколатлари тугашидан камида 3 ОЙ ОЛДИН ЭЪЛОН ҚИЛИНАДИ.\nКодексда участка сайлов комиссиялари жойлашган биноларнинг жиҳозланишига оид талаблар ўз аксини топди.\nХусусан, сайлов комиссиялари жойлашган биноларда сайлов участкасининг харитаси, зарур мебель, офис техника воситалари (телефон, принтер, Интернетга уланган ва Сайлов жараёнини бошқариш ахборот тизимиша кириш имкониятига эга комьпютерлар, сейф, канцелярия товарлари) бўлиши керак.\nСАЙЛОВЛАР СОАТ 8.00 ДАН 20.00 ГАЧА ЎТКАЗИЛАДИ. Илгари соат 6 дан соат 20 гачаўтказилган.\nСайловчиовозберишбиносигакелгач участка сайлов комиссиясининг аъзосига ўзшахсини тасдиқловчи ҳужжатни кўрсатади ҳамда сайловчилар рўйхатига имзо қўяди. Шундан кейин унга сайлов бюллетени берилади.\nСайлов бюллетени яширин овоз бериш кабинаси ёки хонасида тўлдирилади. Сайлов бюллетенини тўлдириш вақтида овоз берувчидан бошқа шахсларнинг ҳозир бўлиши тақиқланади.\nСайловда сайловчи ўзи ёқлаб овоз бераётган номзоднинг фамилияси рўпарасида, ўнг томонда жойлашган бўш квадратга"+” ёки"√” ёхуд "х” белгисини қўяди.\nПРЕЗИДЕНТ САЙЛОВИНИНГ ЎЗИГА ХОС ХУСУСИЯТЛАРИ\nПрезидент 5 йил муддатга сайланади ва бир шахс сурункасига 2 муддатдан ортиқ Президент бўлиши мумкин эмас.\n35 ёшдан кичик бўлмаган, давлат тилини яхши биладиган, сайловгача камида 10 йил Ўзбекистон ҳудудида муқим яшаётганф фуқаро Президент этиб сайланиши мумкин.\nПрезидент сайловида иштирок этиш учун сиёсий партия сайловга камида 75 кун қолганида Марказий сайлов комиссиясига тегишли ҳужжатларни тақдим этади.\nПрезидентликка номзодлар кўрсатиш сайловга 65 кун қолганида бошланади 45 кун қолганида тугайди.\nПрезидент сайлов натижалари эълон қилинган кундан кечи билан 2 ойда Олий Мажлис палаталарининг қўшма мажлисида қасамёд қилган пайтдан эътиборан ўз лавозимига киришади.\nҚОНУНЧИЛИК ПАЛАТАСИ ДЕПУТАТЛАРИ САЙЛОВИНИНГ ЎЗИГА ХОС ХУСУСИЯТЛАРИ\nҚонунчилик палатаси 5 йилга сайланадиган 150 депутатдан иборат.\nДепутатлар ҳудудий бир мандатли сайлов округлари бўйича кўппартиявийлик асосида сайланади.\nДепутатликка номзодлар сиёсий партиялар томонидан кўрсатилади.\nНомзодлар сайлов куни йигирма беш ёшга тўлган ҳамда камида 5 йил Ўзбекистон ҳудудида яшаётган бўлиши лозим.\nСЕНАТНИ ШАКЛЛАНТИРИШ ТАРТИБИ\nОлий Мажлис Сенати ҳудудий вакиллик палатаси бўлиб, Сенат аъзоларидан таркиб топади.\nСенат аъзолари Қорақалпоғистон Республикаси, вилоятлар ва Тошкент шаҳридан тенг миқдорда – олти кишидан сайланади.\nСенатга сайлов Қорақалпоғистон Республикаси Жўқорғи Кенгеси, вилоятлар, туманлар ва шаҳарлар ҳокимият вакиллик органлари депутатларининг қўшма мажлисларида мазкур депутатлар орасидан яширин овоз бериш йўли билан ўтказилади.\nСенатнингўнолтинафараъзосиэнгобрўлифуқароларорасидан Президент томонидантайинланади.\nСенатнингваколатмуддати – беш йил.\nСАЙЛОВ НАТИЖАЛАРИНИ ЭЪЛОН ҚИЛИШ\nПрезидент сайлови, Олий Мажлисга сайлов якунларига кўра Марказий сайлов комиссиясининг қарори сайловдан кейин 10 кундан кечиктирмай қабул қилинади ва Марказий сайлов комиссиясининг рамий веб-сайтида ва бошқа манбаларда эълон қилинади.\nМаҳаллий Кенгашга ўтказилган сайлов якунлари тўғрисидаги қарор тегишли сайлов комиссияси томонидан сайловдан кейин 10 кундан кечиктирмай қабул қилинади ва матбуотда эълон қилинади. Шунингдек оммавий ахборот воситаларида ҳаммага маълум қилинади.\nСайловларнинг мазмун-моҳияти ва\nҲаммамизга маълумки фуқароларнинг сайлов компаниясида иштирок этиш йўли билан сайлаш ва...\nYangiliklar мар 26, 2019\nФуқаролар йиғини раиси (оқсоқоли) сайлови тўғрисида”ги Ўзбекистон...\nYangiliklar мар 24, 2018\nБошланғич партия ташкилотларининг\nПартия Уставининг 9.4. бандига мувофиқ Тадбиркорлар ва ишбилармонлар ҳаракати –...


Афғонистондаги портлашда қурбонлар сони 57 тага етди\nАфғонистондаги портлашда қурбонлар сони 57 тага...\n23.04.2018 14:23 0 1057\nКуни кеча сайтимизда Афғонистон пойтахти Кобул шаҳридаги сайловчиларни рўйхатга олиш биноси олдида бомба портлаши оқибатида 31 киши ҳалок бўлгани, жароҳатланганлардан 50 нафари шифохоналарга ётқизилгани, ҳукумат қурбонлар сони ортишидан ташвишда экани ҳақида хабар берган эдик.\n«РИА Новости»нинг Афғонистон ички ишлар вазирлиги маълумотларига таяниб билдиришича, қурбонлар сони 57 нафарга, жароҳатланганлар эса 119 кишига етган.\nМамлакатда шу йил 20 октябрь куни парламент сайлови ўтказилади. Шу муносабат билан 14 апрелдан сайловчиларни рўйхатга олиш ишлари бошланган.\nПайтдан фойдаланиб террорчи гуруҳлар Кобул ва Бағлон шаҳарларидаги сайловчиларни рўйхатга олиш биноси олдида портлашлар содир этган. Жами 64 киши ҳалок бўлган, 139 киши жароҳатланган.\nБеш кун олдин ҳам Ғур вилоятидаги сайловчиларни рўйхатга олиш биносига ҳужум уюштирилиб, 5 киши гаровга олинган эди.\nПортлашларни ИШИД ўз зиммасига олди.\nАфғонистон Кобул бомба\nҲодиса 21/04, 16:28\nАфғонистонда портлаш содир бўлди


«Эврика драмаси» туфайли кўплар ҳақиқатни топган | Ташкилотимиз архивидан\nТИЛИДА ЎҚИШ аймара албан амхар арабча арман африкаанс бенгала бислама болгар валяйта венгер венда вьетнам га ган грек гренланд грузин гуарани гужарати дат деху зулу иврит игбо илоки инглиз индонез исланд испан итальян йоруба каннада каонде каталан квангали кечуа (Анкаш) кечуа (Боливия) кикуйю килуба киньяруанда кирунди конго корейс коса креол (Гаити) куаньяма латиш лингала литва лози лувале луганда лунда луо майя македон малагаси малайя малаялам мальта маратҳ ндебеле ндонга немис непал нзема нидерланд норвег ньянека ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин рус самар-лейте санго свати себуан сепеди серб серб (лотин ёзувида) сесото (Лесото) сингал словак словен сранан-тонго суахили суахили (Конго) тагал тай тамил тви телугу тиграй тожик тотор тсвана тсонга тувалу тумбука турк туркман туркман (кирилл ёзувида) украин урду фижи фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба шарқий увеа швед шона эве эстон эфик япон ўзбекча қирғиз қозоқ\n«ЭВРИКА!» Бу сўз: «Мен уни топдим!» — деган маънони англатади. 19- асрда Калифорнияда (АҚШ) «олтин талвасаси» ҳукм сурган. Ўшанда кончи олтин топса шу сўзни ҳайқирган. Лекин Чарлз Тейз Расселл ва Муқаддас Китоб Тадқиқотчилари бундан-да қимматбаҳо нарсани, яъни Муқаддас Китоб ҳақиқатини топишган. Улар қувонч ила бу билимларни бошқалар билан бўлишишган.\n1914 йили ёзда, Шимолий Америка ва Европанинг катта шаҳарларида миллионлаб кишилар, Халқаро Муқаддас Китоб Тадқиқотчилари Ташкилоти томонидан тайёрланган саккиз соатли «Яратилиш фотодрамаси»ни томоша қилишди. Қойилмақом кино лавҳалар, ёрқин рангли слайдлар, ажойиб ҳикоя ва ёқимли мумтоз мусиқа ёрдамида Муқаддас Китобда баён этилган инсоният яратилишидан то Масиҳнинг Минг йиллик бошқарувигача бўлган давр намойиш этилган (Ваҳ. 20:4) *.\nАммо кичик шаҳар ва олис ҳудудларда яшайдиганлар-чи? Ҳақиқатга чанқоқ бўлганларнинг ҳеч бири четлаб ўтилмади. Чунки 1914 йили августда Муқаддас Китоб Тадқиқотчилари «Яратилиш фотодрамаси»нинг қўлда кўтариб юриш мумкин бўлган, кино лавҳаларсиз вариантини, яъни «Эврика драмаси»ни ишлаб чиқаришди. Унинг учта тури бўлиб, улар бир нечта тилда мавжуд эди. «Эврика драмаси, X тури» нутқ ва мусиқани ўз ичига олган. «Эврика драмаси, Y тури»да эса юқорида санаб ўтилганларга чиройли шиша слайдлар ҳам қўшилган. «Эврика драмаси, оила учун» уйда кўришга мўлжалланган бўлиб, сараланган нутқ ва мусиқадан иборат эди. Арзон фонограф ва проекторларни ҳам сотиб олиш мумкин эди.\nРангли слайдларни намойиш этишда қўлланилган проектор\nКино проектор ва катта экранларсиз ҳам, Муқаддас Китоб Тадқиқотчилари қишлоқларда бепул томошалар уюштириб, олис ҳудудларга Шоҳлик хабарини етказишлари мумкин эди. «Эврика драмаси, X тури»ни кечаю кундуз эшиттирса бўларди. «Эврика драмаси, Y тури»ни шиша слайдлар орқали намойиш этадиган проектор ёрдамида, ҳатто электр қуввати бўлмаганда ҳам, қаттиқ ёқилғини қўллаб кўрсатса бўларди. Фин тилидаги «Қўриқчи минораси»да: «Биз ушбу расмларни турли жойларда намойиш этишимиз мумкин»,— деб ёзилган эди. Бу чиндан ҳам шундай бўлган.\nКатта театрларни ижарага олишнинг ўрнига, зеҳни ўткир Тадқиқотчилар одатда бепул бинолардан, масалан дарсхона, суд биноси, темир йўл станцияси ва ҳатто катта уйларнинг меҳмонхоналаридан фойдаланишган. Кўпинча, драмаларни очиқ ҳавода омборхонанинг деворига илинган оқ матони экран сифатида қўллаб кўрсатишган. Энтони Хамбуг шундай ёзган: «Фермерлар, ўзларининг боғидаги майдончада бир қаторга терилган тўнкаларда одамлар ўтириб дастурдан завқланиши учун шароит яратиб беришарди». «Эврика драмаси»ни намойиш этадиган бир гуруҳ асбоб-ускуналари, турли буюм ва нарсаларини олиб юриш учун от аравадан фойдаланишарди.\n«Эврика драмаси» томошабинлари бир неча кишидан юзлабгача кўпайган. Қўшма Штатларда, аҳолиси 150 кишидан иборат шаҳардаги мактаб биносида бўлиб ўтган драма намойишига 400 та одам келган. Бошқа жойларда эса, айримлар драмани томоша қилиш учун бир томонга 8 километр йўл босиб келган. Швецияда Шарлотта Альбергнинг кичкина уйида йиғилган қўшнилари аудио драмани эшитиб, «жуда таъсирланиб кетишган». Австралиянинг олис ҳудудида жойлашган кон саноати шаҳарчасида драма намойишига тахминан 1 500 киши келган. «Қўриқчи минораси»да айтилишича, мактаб ва коллежларнинг «профессор ва талабалари расмлар ҳамда ажойиб аудио ёзувлардан ҳайратда қолишган». «Эврика драмаси» ҳатто кинотеатр бўлган жойларда ҳам жуда машҳур эди.\nҲАҚИҚАТ УРУҒЛАРИНИ ЕТИШТИРИШ\nМуқаддас Китобни тадқиқ қиладиган гуруҳ янги тўгаракларни ташкил этиш учун маърузачиларни юборганида, «Эврика драмаси»ни қўллаш жуда қулай бўлган. Аммо драмани қанча одам кўрганини аниқлаш қийин. «Эврика драмаси» тўпламидан кўп маротаба фойдаланилган. 1915 йили драмани намойиш этган 86 та гуруҳдан фақат 14 таси мунтазам равишда ҳисобот топширган. Гарчи юқоридаги сон тўлиқ бўлмаса-да, йиллик ҳисоботга кўра драмани бир миллиондан зиёд инсон томоша қилган. Тахминан 30 000 киши Муқаддас Китобга асосланган адабиётларни сўраб олган.\n«Эврика драмаси» тарихда ёрқин из қолдирмаган бўлса-да, Австралиядан Аргентинагача, Жанубий Африкадан Британия оролларигача, Ҳиндистон ва Кариб денгизи оролларида миллионлаб кишилар бу ноёб томошани кўришган. Уларнинг аксарияти, олтиндан ҳам қимматбаҳо бўлган — Муқаддас Китоб ҳақиқатини топган ва «Эврика!» деб айта олган.\n^ 4- х.б. «Қўриқчи минораси»нинг 2014 йил 15 февраль сонидаги 30–32- саҳ. «Ташкилотимиз архивидан. Эпик асарнинг 100 йиллиги» номли мақолага қ.\n«Муқаддас Китоб янги китобдек туюларди»\n«Яратилиш фотодрамаси» ва «Эврика драмаси» одамларга илм-фан борасидаги ҳақиқат ва ҳаёт учун энг яхши йўл-йўриқ манбаи бўлмиш Муқаддас Китобга ишонишларига кўмаклашган. Драмани томоша қилганларнинг кўпчилигига «Яратилиш фотодрамасининг сценарийси» берилган. Унинг саҳифаларида драманинг расмлари ва нутқлари жойлашган бўлиб, Муқаддас Китоб «янги китобдек туюларди». Миллионлаб «Сценарий»лар бепул тарқатилган. Драмани шахсан томоша қилган бир Муқаддас Китоб Тадқиқотчиси ёзгандай, «Сценарий» «зеҳни кўр одамнинг кўзларини очишнинг энг яхши йўли бўлган».\nШунингдек, «Сценарий» Муқаддас Китоб Тадқиқотчиларининг оилалари учун севимли расмларга тўла китобга айланган. Қизалоқ Элис Хофман ва унинг укаси «Сценарий» китобини авайлаб тутишарди. У шундай деб ёзган: «Бу китобни варақлашни ва ҳар бир слайдни эслашни жуда ёқтирардик!»


Ўзбекистон ва Қирғизистон муносабатларининг бугунги даражасидан халқларимиз мамнун\nЯкшанба, 28 Февраль 2021\nЎзбекистон Республикаси Президенти Шавкат Мирзиёевнинг таклифига биноан Қирғизистон Республикаси Президенти Алмазбек Атамбоев 5 октябрь куни давлат ташрифи билан мамлакатимизга келди.\nИслом Каримов номидаги Тошкент халқаро аэропортида Қирғизистон Президенти Алмазбек Атамбоев ва унинг рафиқасини Ўзбекистон Президенти Шавкат Мирзиёев рафиқаси билан кутиб олди.\nПрезидент Алмазбек Атамбоев Президент Шавкат Мирзиёев ҳамроҳлигида Мустақиллик майдонига ташриф буюрди.\nОлий мартабали меҳмон ҳурриятимиз, порлоқ истиқболимиз ва эзгу ниятларимиз рамзи бўлган Мустақиллик ва эзгулик монументи пойига гул қўйди.\nҚирғизистон Президенти ушбу муаззам майдон Ўзбекистоннинг тинчликсевар сиёсатини, халқимизнинг бунёдкорлик ва фаровонлик йўлидаги эзгу интилишларини акс эттирувчи ноёб мажмуа эканини алоҳида таъкидлади.\nШавкат Мирзиёев ва Алмазбек Атамбоев «Ўзэкспомарказ»да ташкил этилган Ўзбекистон ва Қирғизистон саноат маҳсулотлари кўргазмаси билан танишди.\nКўргазмада мамлакатларимиз сўнгги йилларда иқтисодиёт соҳасида эришган ютуқлар, саноатнинг турли тармоқларида фаолият юритаётган компаниялар маҳсулотлари, илмий-ишлаб чиқариш марказларининг инновацион лойиҳа ва ишланмалари намойиш этилмоқда.\nПрезидентлар экспозиция билан танишар экан, мамлакатларимиз ўртасидаги кўп қиррали ҳамкорликни янада ривожлантиришда бундай кўргазмалар муҳим аҳамиятга эга эканини қайд этдилар. Икки мамлакат иқтисодиёт тармоқлари ўртасида ҳамкорликнинг мустаҳкамланиши ишлаб чиқариш жараёни такомиллашиши ва маҳсулотларнинг янада оммавийлашишига хизмат қилишини таъкидладилар.\nДавлат ташрифи доирасидаги асосий тадбирлар Кўксарой қароргоҳида бўлди.\nРасмий кутиб олиш маросимидан сўнг давлат раҳбарларининг тор доирадаги учрашуви бўлиб ўтди.\nШавкат Мирзиёев Алмазбек Атамбоевни мамлакатимизга ташрифи билан қутлаб, бутун Қирғизистон халқига ўзининг чуқур ҳурматини изҳор этди.\nБугунги ташриф жорий йил сентябрда Қирғизистонда бўлиб ўтган тарихий учрашувларнинг мантиқий давомидир. Икки давлат раҳбарларининг сиёсий иродаси, ҳамфикрлиги туфайли Ўзбекистон билан Қирғизистон муносабатлари мустаҳкамланиб, ўзаро алоқалар фаоллашди. Қисқа вақтда эришилган тарихий келишувларни халқларимиз юксак баҳолади, деди Президентимиз.\nАлмазбек Атамбоев Шавкат Мирзиёевга таклиф учун миннатдорлик билдириб, Қирғизистон халқи номидан чуқур ҳурмат ва эҳтиром изҳор этди.\nСиз давлатларимиз ўртасидаги чегарани дўстлик ва ҳамкорлик чегарасига айлантирдингиз. Чегара постларининг очилиши ҳақиқий байрамга айланиб кетди. Бу Шавкат Мирзиёевнинг, аввало, халқни, оддий одамлар ҳаётини ўйлашидан далолат. Ҳудудлараро ҳамкорлик йўлга қўйилгани, транспорт алоқалари тиклангани бизни янада бирлаштирди. Бу ҳар икки томонга манфаат келтиради, деди Қирғизистон Президенти.\nМулоқотда мамлакатларимиз ўртасидаги ўзаро манфаатли ҳамкорликни янада ривожлантириш истиқболлари муҳокама қилинди, томонларни қизиқтирган минтақавий ва халқаро масалалар юзасидан фикр алмашилди.\nЎзбекистон ўз ташқи сиёсатида Марказий Осиёга устувор аҳамият қаратмоқда. Барча қўшни давлатлар билан муносабатларни мустаҳкамламоқда. Жумладан, Қирғизистон Республикаси билан алоқалар ҳам янги мазмун касб этди. Парламентлар, вазирлик ва идоралар, ҳудудлар ўртасидаги ташрифлар кўпайди.\nПрезидент Шавкат Мирзиёев ва Президент Алмазбек Атамбоев мулоқотни икки мамлакат расмий делегациялари иштирокида давом эттирдилар.\nУнда асосий эътибор Ўзбекистон билан Қирғизистон ўртасида сиёсий, савдо-иқтисодий ва ҳудудлараро ҳамкорликни янада ривожлантириш, транспорт-коммуникация, энергетика, саноат, қишлоқ ва сув хўжалиги, маданият ва бошқа соҳалардаги алоқаларни мустаҳкамлаш масалаларига қаратилди.\nСавдо-иқтисодий алоқалар ривожида Ўзбекистон Республикаси билан Қирғизистон Республикаси ўртасида икки томонлама ҳамкорлик бўйича ҳукуматлараро комиссия муҳим ўрин тутмоқда. Мазкур комиссиянинг ҳамраислари сифатида икки мамлакат Бош вазирлари белгилангани томонларнинг ўзаро ҳамкорликни ривожлантиришга юксак эътиборидан далолат беради.\nЎзбекистонлик ишлаб чиқарувчилар Ўшда бўлиб ўтган халқаро кўргазмада иштирок этди. Қирғизистон иқтисодиёт вазирининг мамлакатимизга ташрифи ҳам самарали бўлди.\nҚирғизистон Президентининг Ўзбекистонга давлат ташрифи доирасида ташкил этилган саноат маҳсулотлари кўргазмаси ва бизнес-форумда қарийб 200 миллион долларлик шартномалар имзоланади.\nМамлакатларимиз ўртасидаги товар айирбошлаш кўрсаткичи мавжуд иқтисодий имкониятларга мос эмаслиги, яқин йилларда ўзаро савдо ҳажмини 500 миллион долларга етказиш зарурлиги қайд этилди. Саноат кооперациясини йўлга қўйиш ва қўшма корхоналар ташкил этиш вақти келгани таъкидланди.\nҚирғизистонда қишлоқ хўжалиги техникалари, автомобиллар, автобуслар ва маиший ускуналарни биргаликда йиғиш, қурилиш материаллари, тўқимачилик маҳсулотлари ва бошқа товарлар ишлаб чиқариб, учинчи давлатларга экспорт қилишга келишиб олинди. Ҳудудлар ва тадбиркорлар ўртасидаги тўғридан-тўғри алоқалар янада ривожлантирилади.\nЎзбекистон ва Қирғизистоннинг транспорт коммуникациялари ўзаро интеграциялашган. Бу барча соҳалардаги алоқалар ривожида, шунингдек, икки мамлакат ҳудудлари орқали жаҳон бозорларига чиқишда муҳим роль ўйнайди. Шу боис мамлакатларимиз транспорт қатнови, эркин транзитни таъминлаш соҳасида ҳамкорликни ривожлантирмоқда.\nЎзбекистон — Қирғизистон — Хитой темир йўлининг қурилиши мамлакатларимиз учун улкан иқтисодий имкониятлар очиши таъкидланди. Янги автомобиль йўлаклари, жумладан, Андижон — Ўш — Иркиштом — Қошғар қатновини очиш минтақа давлатлари ўртасида ўзаро манфаатли алоқаларни кенгайтириш ва уларнинг иқтисодий тараққиётига қўшимча суръат бағишлашга хизмат қилиши қайд этилди.\nЎзбекистон ва Қирғизистон халқларининг маданияти, қадриятлари муштарак. Президентимиз таъкидлаганидек, бизнинг тилимиз, динимиз, фикримиз бир.\nБу жиҳатлар маданий-гуманитар алоқалар ривожида муҳим омил бўлмоқда. Ўзбекистонда қирғиз тили ва маданияти, Қирғизистонда ўзбек тили ва маданиятини ўрганишга алоҳида эътибор қаратилмоқда.\nЖорий йилда Қирғизистон театр ижодкорлари Фарғона водийсига, ўзбекистонлик санъаткорлар Ўш, Ўзган, Аравон, Новқат, Қорасув, Жалолобод шаҳарларига ижодий сафар қилди. Қирғизистон делегацияси мамлакатимизда бўлиб турган айни кунларда Қирғизистонда Ўзбекистон маданияти кунлари ўтказилмоқда.\nПрезидентимиз ташаббуси билан давлат чегаралари бўйича тарихий келишувларга эришилгани ва қатор чегара постлари очилгани икки қардош халқ ўртасидаги дўстлик алоқалари учун кенг имконият берди.\nОлий даражадаги музокаралардан сўнг икки томонлама ҳужжатларни имзолаш маросими бўлди.\nПрезидент Шавкат Мирзиёев ва Президент Алмазбек Атамбоев Ўзбекистон Республикаси билан Қирғизистон Республикаси ўртасида стратегик шериклик, дўстлик, аҳил қўшничилик ва ишончни мустаҳкамлаш тўғрисида декларацияни имзоладилар.\nМамлакатларимиз ўртасидаги ҳамкорликнинг турли соҳаларига доир 10 дан ортиқ ҳужжатлар имзоланди.\nОммавий ахборот воситалари вакиллари билан учрашувда Президентлар музокаралар ўзаро англашув, очиқлик ва самимият руҳида ўтгани, томонлар ўртасида ҳал қилинмаган масалалар деярли қолмаганини алоҳида таъкидладилар.\nШавкат Мирзиёев имзоланган ҳужжатлар халқ талаб ва истакларидан келиб чиқиб қабул қилингани, улар мамлакатларимиз ўртасидаги дўстлик ва ҳамкорликни янада ривожлантиришга хизмат қилишини қайд этди.\nАлмазбек Атамбоев сўнгги вақтларда эришилган келишувларни халқларимиз узоқ кутгани, тарихда қоладиган шундай ишларга ҳисса қўшганидан бахтиёр эканини таъкидлади.\nҚирғизистон Республикаси Президенти Алмазбек Атамбоевнинг мамлакатимизга давлат ташрифи давом этмоқда.\nМазкур рукндаги бошқа мақолалар: « Аждодлар қаҳрамонлиги ва фидойилиги авлодлар учун ҳамиша ибратдир\tЎзбекистон Президенти БМТ инсон ҳуқуқлари бўйича Олий комиссарини қабул қилди »


Таиландда ҳалол сайёҳлик: шундай бўлиши мумкинми?\n«Ҳалол сайёҳлик» тушунчаси биринчи марта 2010 йилларнинг бошларида пайдо бўлган бўлиб, ўша вақтда Британия ОАВлари денгиз курортларида кўплаб очилаётган ҳалол меҳмонхоналар ҳақида ёза бошлаган эди. Уларнинг дастлабкилари Туркия, Индонезия ва БААда очилган. Айни дамда бундай меҳмонхоналарни исталган мамлакатда учратишингиз мумкин бўлиб, улар кенг қамровли ҳалол дам олиш саноатини тақдим этишади.\nБу йўналишдаги етакчи давлатлар – Малайзия, БАА ва Индонезия. Бу ҳақда тошкентлик тадбиркор Бобур Зокировнинг сўзларига қулоқ тутсак:\n- Шу йили ёзда биз рафиқам билан Жануби-Шарқий Осиё давлатлари бўйлаб саёҳат қилдик, Куала-Лумпур, Лангкави ороли ва Сингапурга бордик.\nМисол учун, Малайзиядаги кафе ва ресторанларда бирор марта бўлса ҳам ҳалол таомлар йўқлигига шикоят қилмадик. Ҳатто McDonald’s ва KFC да ҳалол меню берилувчи алоҳида зоналар бор ва бу маълум бир қулайлик яратади.\nСингапурда ҳам биз фақатгина ҳалол таомларни тановул қилдик, бироқ у ерда ҳалол таомлар Малайзиядагидек кўп эмас.\nСўнгги йилларда ҳалол сайёҳлик соҳаси Таиландда фаол ривожланиб бормоқда. Мисол учун, Мусулмон сайёҳлиги бутунжаҳон индекси (GTMI)га кўра, Ислом ҳамкорлик ташкилотига кирмайдиган давлатлар орасида Таиланд сайёҳлар сони ва соҳанинг тараққий этганлиги бўйича Сингапурдан сўнг иккинчи ўринда туради!\nКўпчилик инсонлар, дарҳақиқат, аҳолисининг 95 % буддавийлик динига эътиқод қилувчи Таиланд мусулмон сайёҳларга зарур шароитларни тақдим эта олишига ишонмайди. Бироқ 2016 йилда Бангкокда Al-Meroz номли биринчи ҳалол меҳмонхона очилди.\nВақт ўтиб бундай меҳмонхоналар сони кўпайиб борди, улар индонезиялик сайёҳлар орасида анча машҳур. Пхукетда эса аҳолининг 30% ислом динига эътиқод қилади ва бу ерда ҳатто араб квартали ҳам бор. Умуман, кўпчилик сайёҳлар Таиланд – турли дин, миллат ва маданият вакиллари ҳамжиҳатликда ҳаёт кечириши мумкин бўлган мамлакатлардан бири эканлигини таъкидлашади.\nПхукет оролида 50 дан ортиқ масжид бор. Улар жумласига Patong Mosque, Kamala Mosque, Masjid Nurul Ibadah ва бошқаларни мисол қилиб келтириш мумкин.\nБугунги кунда Пхукетда кўплаб ҳалол меҳмонхоналар очилган. Хоналарда меҳмонлар жойнамоз ва қибла йўналишини кўрсатувчи белгини топишади. Бу ерда ҳалол таомлар тайёрланади ва спиртли ичимликлар берилмайди. Бундай курортларни исталган дид ва чўнтакка қараб топиш мумкин. Демак, Пхукет оролидаги бир нечта ҳалол меҳмонхоналарни эътиборингизга ҳавола этамиз\nParesa Resort Phuket Андаман денгизи соҳилида жойлашган. Меҳмонлар ҳам хоналарда, ҳам алоҳида виллаларда яшашлари, шахсий бассейнлардан, SPA-марказ хизматларидан фойдаланишлари, кутубхонага ва ҳатто хусусий галереяга боришлари мумкин! Бўш вақт пайдо бўлса тай таомларини тайёрлаш бўйича курсларга қатнашлари ҳам мумкин!\nКамала пляжи яқинида тропик боғлар билан ўралган The Bell Pool Villa Resort Phuket меҳмонхонаси жойлашган. Эксклюзив виллалар очиқ бассейнларга эга бўлиб, у ердан тоғ ва пляжларга ажойиб манзара очилади...\nТаомлар ҳақида икки оғиз гап. Пхукетда кўплаб ҳалол ресторан ва кафеларни топиш мумкин. Мисол учун, кичик, бироқ катта шуҳрат қозонган Bang Mud Seafood Floating Restaurant.\nCasablanca Restaurant Патонг пляжи яқинида жойлашган. Бу ерда ҳинд ва араб миллий таомлари тортиқ қилинади.\nArabia Restaurant – Пхукетдаги классик ҳалол ресторан. Бу нафақат меню, балки ички интерьерда ҳам ўз аксини топган.\nKAtaturk Restaurent – унинг номи ҳаммасини англатиб турибди! Бу турк таомлари ва чиройли ички декорга эга манзарали ресторан.\nУшбу мақола сизга фойдали бўлди деб умид қиламиз! Агар бизга ўз саёҳатингиз ҳақида сўзлаб беришни хоҳласангиз, editor@tatil.uz манзилимизга ёзинг ва оригинал ҳикояларингизни жўнатинг! Эҳтимол, айнан сизнинг ҳикоянгиз минглаб сайёҳлар учун фойдали бўлар!


Ўз жонига қасд қилишга уринган Тожикистон транспорт вазири Худоёрзода мансабидан бўшатилди\nТожикистон транспорт вазири Худоёр Худоёрзода эгаллаб турган лавозимидан бўшатилди. ТР президентинингг 31 август кунги фармонида таъкидланишича, амалдор пенсияга чиқиши муносабати билан мансабидан озод қилинди.\nДавлат раҳбарининг бошқа бир фармонига кўра, янги транспорт вазири этиб бош вазир ўринбосари лавозимида ишлаб келаётган Азим Иброҳим тайинланди.\n62-ёшли Худоёр Худоёрзоданинг номи 11 август куни ОАВнинг биринчи саҳифаларида пайдо бўлди, бунга қўлини кесишга урингани сабаб бўлди. Тожикистон Бош прокуратураси 11 август куни Худоёр Худоёрзода «Душанбедаги яшаш жойида оилавий мажаро туфайли хўжалик пичоғидан фойдаланган ҳолда ўз жонига қасд қилишга урингани» борасида хабар берди. Унинг ҳаёти сақлаб қолинди ва «Истиқлол» клиникасига ётқизилди.\nРадио Озоди билан 19 август кунги телефон суҳбатида Худоёрзода юз берган ҳодиса бўйича изоҳ бермади, фақат шифохонадан қачон чиқишини билмаслигини айтди, холос.\nХудоёр Худоёрзода транспорт вазирлигини 2017 йилдан бери бошқариб келади. Аввалроқ у Тоғли Бадахшон мухтор вилояти мажлиси депутати, Тожикистон парламенти юқори палатаси - Мажлиси Милли аъзоси, ТБМВ Рушан туман раиси бўлиб ишлаган.\nТожикистон янги транспорт вазири Азим Иброҳим 58 ёшда. Аввал у Геология Бош бошқармасини бошқарган ва пойтахтдаги Сино тумани раиси бўлган. У шунингдек, бош вазир ўринбосари ва тожик-қирғиз хукуматлараро комиссия раҳбари бўлган. Ҳозирча унинг мансаб жиҳатдан пасайтирилгани номаълум.


Давлат солиқ қўмитаси раиси буйруғига кўра Фарғона водийсининг тўрт ҳудудида давлат солиқ инспекцияларига янги бошлиқлар тайинланди.\nХ.Боратов бунгача Фарғона вилояти Учкўприк тумани ҳокимининг иқтисодиёт ва тадбиркорлик масалалари бўйича биринчи ўринбосари вазифасини бажарувчиси бўлиб ишлаб келаётган эди. У 2019 йил ноябридан буён Қўқон шаҳар ДСИ бошлиғи бўлган, 8 июль куни президент видеоселекторида ишдан олинган Муҳиддинжон Турдиқулов ўрнида иш бошлади.\nХ.Сотволдиев янги лавозимга тайинлангунга қадар Андижон вилояти Жалақудуқ тумани давлат солиқ инспекцияси бошлиғининг биринчи ўринбосари ловозимида фаолият юритиб келаётган эди. У бу лавозимда 2019 йил апрелидан буён ишлаб келган Жасурбек Машраповни алмаштирди.\nУ бундан аввал Наманган вилояти давлат солиқ бошқармаси Солиқ низоларини судгача ҳал қилиш бўлими давлат солиқ катта инспектори бўлиб ишлаётган эди. Тўрақўрғон ДСИга кўп йиллардан буён Давронбой Жамолов раҳбарлик қилиб келаётганди.\nБ.Деҳқонов бунга қадар Наманган вилояти Учқўрғон тумани давлат солиқ инспекцияси бошлиғининг биринчи ўринбосари лавозимида ишлаб келаётган эди. У янги лавозимда Мамадалиев Жобирхон ўрнини эгаллади.\n8 июль куни президент иштирокидаги видеоселекторда Қўқон шаҳри ва Муборак тумани давлат солиқ инспекцияси раҳбарлари ишдан олингани хабар қилинганди.\nЮлий Юсупов: Солиқ қўмитаси ҳаракатлари — соғлом фикр ва қонунни мазах қилиш


Тадбиркор ва харидор биродарми?\nНавбатчи мухбир бўлиб, мухлисларимизнинг қатор саволларига тегишли мутасаддилар ёрдамида жавоблар тайёрлашга эришдим.\nТабиий монополияларни тартибга солиш, рақобатни ва истеъмолчиларнинг ҳуқуқларини ҳимоя қилиш қўмитаси Шимкент шаҳар департаменти бош мутахассиси Марат Турсинбайули Тўлебаев қуйидаги саволларга жавоб берди.\nСавол: Бугунги кунда уяли телефон савдоси билан боғлиқ можаролар кўп. Фуқаро телефон рақамини сотиб олди ва оператор билан шартномага турди, дейлик. Лекин оператор томонидан турфа “янгиликлар” чиқа бошлади. Бошида “ставка” 720 тенге бўлса, кейин 990 бўлди. Нима учун бу ўзгаришлар истеъмолчининг чўнтагига таъсир қилиши керак?\n– Ҳозирда, телекоммуникация соҳаси жадал ривожлангани сайин қонунбузарликлар ҳам кўпайиб бораётир. Уяли телефон борасидаги мурожаатларнинг кўплиги бунга яққол далил. Истеъмолчи ва оператор ўртасидаги шартнома талабларининг ўзгаришига доир ҳолатга келсак, афсуски, бундай воқеалар жуда кўп. Биз, бу борада фақат йўлланма бера оламиз, холос. Қозоғистон жанубида алоқа ва ахборотлаштиришнинг ихтисослашган минтақалараро дирекцияси мавжуд бўлиб, назорат вазифаларини шу орган амалга оширади. Туркистон, Қизилўрда, Жамбил вилоятлари ва Шимкент шаҳри бўйича ушбу инспекциянинг телефонлари: 8(7252) 54-01-00 (қабулхона), 53-49-52, 21-13-91.\nСавол: Фуқаро ёнилғи қуйиш шохобчасида машинасига бензин қуйдирди. 100 литр бензинга ҳақ тўлади. Ваҳоланки, машинадаги бакка бор-йўғи 80 литр бензин сиғади. Шу ўринда савол туғилади, ортиқча тўланган ҳақни қандай қилиб ундириб олиш мумкин? Фуқаро баҳслашиб, у ердагиларга ҳеч нарсани исбот қила олмагандан кейин, ҳимоя истаб, тегишли органларга мурожаат қилмоқчи. Қаерга бориши ва қонуннинг қайси моддаларига таяниши лозим?\n– Фуқаро ҚР "Маъмурий ҳуқуқбузарликлар тўғрисида" Кодексининг 190-моддасига мурожаат қилади. Ушбу модда истеъмолчиларни алдамоқ ниятида бўлганларга қаратилган. Модданинг 1-бандида савдо фаолияти ва хизматларини кўрсатиш билан шуғулланадиган тадбиркорлар ёки ташкилотларнинг алдов йўли билан истеъмолчининг ҳуқуқларини поймол этганлик учун жазо турлари белгиланган. Тарозидан уриб қолиш, ортиқча ҳисоблаш, сифатсиз молни алдаб сотиш кабилар учун айбдор томон жарима тўлайди. Майда тадбиркорлик субъектлари 20, ўрта 30, йирик тадбиркорлик субъектлари эса ойлик ҳисоб кўрсаткичининг 50 баравари миқдорида жарима тўлайди.\nБир йил давомида бу ҳолат такрорланса, унда жарима миқдори яна ортади ва ҳатто лицензияси олиб қўйилиб, тадбиркор уч йил бу фаолиятдан маҳрум этилиши мумкин. Албатта, ишимизнинг асосий қисми фуқаролардан бўладиган мурожаатларни қабул қилиш ва уларни ижобий ҳал этишга қаратилган. Шу ўринда, судда бўладиган ҳолатларга ҳам тўхталиб ўтиш жоиз. Хусусан, бундай ишларни кўриб чиқишда судья якка шахсдан эмас, балки 10-15 одамдан шикоят бўлиши зарурлигини таъкидлайди.\nСавол: Маиший хизмат кўрсатиш соҳасига тегишли масала. Ҳозир ҳар қадамда Гўзаллик салонларини учратиш мумкин. Давлатимиз тадбиркорликни ҳимоя қилиш ва рағбатлантириш учун кенг имкониятлар бериб қўйгани учун ҳам, ҳар қандай назорат органи бизнес билан шуғулланаётган кишилар, шу жумладан, салонлар эгалари фаолиятини текшираверишга, кўрсатилаётган хизматлар сифатини назорат қилишга ҳаққи йўқ. Лекин ана шу таъкидланган Гўзаллик салонлари туфайли соғлигига зарар етказилган аёллар кам эмас. Уларга қандай маслаҳат берган бўлардингиз?\n– Мазкур тармоқ, яъни маиший хизмат кўрсатиш соҳасини тартибга солиб турадиган бирорта меъёрий ҳужжат йўқлигини очиқча айта оламан. Фуқаролик Кодекси бор, албатта. Лекин махсус қоидалар, буйруқлар ишлаб чиқилмаган. Шунинг учун Гўзаллик салонларига бориб, мўмай пул эвазига ўзига гўзаллик эмас, дард орттириб олаётган хотин-қизларимиз ўз муаммоларини кимга айтишни билмай аросатда қолмоқдалар. Саломатлигига зарар етказганидан арз қилиб, соғликни сақлаш муассасалари устидан қарайдиган вилоят истеъмолчилар ҳуқуқларини ҳимоя қилиш департаментига боришса, биз фақат касалхона ёки поликлиника ҳудудида бўлган жараёнларга жавобгармиз, монополияга қарши департаментга боринглар, дейишади. Биз ҳам бирорта қонун моддасига суяниб, уларнинг ҳуқуқларини муҳофаза қила олмаймиз. Судга мурожаат қилиш учун эса тиббий экспертиза тайинлаш, адвокат ёллаш, бож тўлаш талаб этилади. Ҳаммаси жабр кўрган томоннинг елкасига тушади. Муаммони ҳал этиш учун бундай салонларни бирорта давлат органи назорат остига олиши керак. Ҳозирча назорат майдонидан четда қолиб келаётган тармоқ мана шу.\nСАВОЛ: Савдо дўконларига киргандаёқ одамнинг ғашини келтирадиган ва истеъмолчининг ҳуқуқларини бузадиган қайси ҳолатни айта оласиз?\n– “Товарни қайтариб бериш ёки алмаштириш мумкин эмас”, деган ёзувга кўзим тушса, тўғриси, ғашим келади. Бу, аслида, мутлақо нотўғри ёзув. Бу қонунни қўпол равишда бузишга киради. Истеъмолчи ҳуқуқларини менсимаслик ва уни поймол этишнинг ёрқин кўриниши. Харидорни дарров чўчитадиган ҳолат ҳам шу. Истеъмолчи, товар ёқмаса ёки ундан бирорта иллат топса, алмаштириш ёки тўлаган пулини қайтариб олишга ҳаққи бор. Фақат қайси товарлар қайтарилмайди, дейсизми? Дорихонадаги дорилар, тиббий буюмлар, ички кийимлар, пайпоқлар, метрлаб сотиладиган товарлар, ҳайвонлар ва ўсимликлар. Қолган молларга нисбатан бундай йўл тутиш нотўғри. Фақат саводли харидор бўлиб, 14 кун ичида қайтаришга улгуриши керак, холос.\nСавол: “Шаҳримиздаги йирик савдо маркетидан рўзғорга тегишли буюмларни харид қиламиз. Ҳар сафар ортиқча тўлангандек туюлади. Кимга мурожаат қилишга бўлади”, дебди бир муштариймиз.\n– Ростини айтсам, катта супермаркетлар фаолиятида ҳам қонунбузарликлар етарли. Ўзим “Фиркан”даги воқеани айтиб берай. Сотиб олинган маҳсулотлар учун махсус пакетлар беришади. Каттароқ буюмларга – каттасини, камроғига кичикроғини оласиз. Пакетларда эса савдо фирмасининг тамғаси бор. Ва ҳар сафар ўз пакетлари учун 3-5 тенгедан ҳақ олиб қолишади. Шу тариқа компания ўз рекламаси учун харидордан пул ундириб олмоқда. Бу, албатта, кўпчиликнинг ғашини келтиради. Масалан, шахсан ўзим уларнинг фаолиятини реклама қилгим йўқ, менга оддий, ёзувсиз халта керак. Бу истеъмолчига ўз хизматларини мажбурлаб ўтказишнинг бир тури. Биз бир неча бор бу масалани кўтардик, лекин харидорларнинг эътиборсизлиги, юқорида айтганимдек, 10-15 кишининг мурожаатлари бўлмагани сабабли охирги чораларни кўришга имкон йўқ. Мабодо бу борада ҳуқуқий маслаҳат керак бўлса, департамент телефонлари: 8(7252) 53-42-63, 53-55-15.\nДарвоқе, ушбу мақолада эълон қилинган барча савол-жавоблар сотувчи ва харидор учун фойдали, чунки улар ўзаро муросаю мадорада ёрдам беради, деган умиддамиз.\nН. МАВЛОНОВА, 2019-06-04, 10:14 783\nЭлга мақбул фуқаролар қабули 105\nХалқ ноиби тақдирланди 110\n''Мактабга йўл'' давом этади 97\nДепутат назоратидаги масала 167\nКўкаламзорлаштириш ишларига хорижлик олимлар жалб қилинади 147\nИжодкорга эҳтиром 135\nБиринчи қўнғироқ жаранглади 115\nЎзбек тили олимпиадаси ўтади 411\nТранспорт солиғи нима учун кейинга қолдирилди? 267\nИмтиёздан фойдаланиб қолинг 492\nДўкончамга газни қандай уласам бўлади? 842\n4 фоизли насияга автомашина олсам бўладими? 670\nТадбиркорга мададми ё мажбурият? 643\nНега мени рентгендан ўтказишди? 576\nИжарага уй олсам бўладими? 956


Тўлқин 28 март куни бир гуруҳ фуқаролар Ўзбекистон Президенти девонини пикет қилди. Уларнинг аксарияти Қашқадарёдан келган фуқаролар ва инсон ҳуқуқлари ҳимоячилари эди.\nҚашқадарёлик пикетчилар вилоятдаги суд идоралари 2004 йилда Қарши давлат университети проректори Камол Очилов ва университет қоровул хизмати бошлиғи Санжар Қўлдошев устидан ноҳақ ҳукм чиқарганидан норозилик билдирди.\nУларнинг сўзларига қараганда, 2003 йил декабрда Қарши давлат университети кадрлаш бўлими бошлиғи Зулфия Ражабова ваҳшиёна ўлдирилган. Қотиллик буюртмачиси сифатида К.Очилов 20 йилга ва жиноятга шерик сифатида С.Қўлдошев 16 йилга қамалган. Аммо қотилликни содир этган Отабек Ҳалимов судда бу шахсларнинг жиноятга алоқаси йўқлиги ҳақида кўрсатма берган. Бироқ суд бу кўрсатмани инобатга олмаган.\n“2005 йил 18 январда Олий суд укамнинг бу жиноятда иштироки тўлиқ исботланмагани сабабли қайта судга жўнатган. Тергов пайтида уни қийнашган. Тирноқларини суғуриб олишган. Шу йўллар билан айбни мажбуран бўйнига қўйдиришган”, - дейди К.Очиловнинг опаси.\nС.Қўлдошевнинг опаси Наргиза Қўлдошеванинг таъкидлашича, укаси тергов вақтида жуда қаттиқ қийноққа солинган. Унинг айбдорлиги исботланмаган бўлса-да, қамоққа ҳукм қилинган.\nПикетчилар орасида инсон ҳуқуқлари ҳимоячилари ҳам бор эди. Улардан бири Абдужалил Бойматовнинг билдиришича, 9 февраль куни Тошкент шаҳри ҳокимлигини пикет қилаётганида унга бир гуруҳ аёллар ҳужум қилиб, пулларини, паспортини, ҳарбий билетини олиб қўйган. У бу ҳақда прокуратура ва ички ишлар идораларига мурожаат қилган. Бироқ буюмлари шу пайтгача қайтарилмаган.\nНорозилик акцияси бошланишидан сал ўтиб, воқеа жойига Ички ишлар вазирлиги, Миллий хавфсизлик хизмати, шаҳар ҳокимлиги вакиллари етиб келди.\nУлар пикетчиларнинг талаблари тинглаб, бу талаблар ўрганиб чиқилишини билдирди.\nПикетчиларга ҳеч қандай тазйиқ ўтказилмади.


МИЛИЦИОНЕР ҚОНУННИ БИЛИШИ КЕРАКМИ? (ёхуд гўдакни неврозга йўлиқтирган терговчилар) - 27 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 27 » МИЛИЦИОНЕР ҚОНУННИ БИЛИШИ КЕРАКМИ? (ёхуд гўдакни неврозга йўлиқтирган терговчилар)\nМИЛИЦИОНЕР ҚОНУННИ БИЛИШИ КЕРАКМИ? (ёхуд гўдакни неврозга йўлиқтирган терговчилар)\nТошкент вилояти Бўстонлиқ туман ички ишлар бўлимининг уч нафар ходими психолог ёки ота-онаси иштирокисиз 4 ва 8 ёшли икки гўдакни бўлимга олиб бориб сўроқ қилган. Натижада 8 яшар бола неврозга учраган. Бу воқеа 2018 йил 23 сентябрида содир бўлган.\nАйтишларича, ўша куни уч нафар милиционер Наргиза Қурбонова исмли аёлнинг уйига фуқаро кийимида ташриф буюрган. Уларга маҳаллий тадбиркорлардан бири мурожаат этиб, боғига шу хонадон эгалари кириб мева ўғирлагани ва кейин пуллаганидан шикоят қилган.\n— Бизнинг уйимизга, — дейди Наргиза Қурбонова. — Уч нафар милиционер кириб келиб, ҳеч қандай асоссиз, исботларсиз бизни мева ўғирлаганликда айблай бошлади ва бизни бўлимга олиб кетмоқчи бўлишди. Биз исбот талаб қилиб туриб олдик. Улар билан бўлимга кетишни истамадик. Милиционерлар чиқиб кетишди. Аммо 8 ёшли ўғлим билан 4 яшар қизчамни бизга индамасдан милиция бўлимига олиб кетишган экан. Сўроқ қилишлари оқибатида 8 яшар ўғлим кучли психологик жароҳат олди. Невроз бўлиб қолди. Ўғлимнинг айтишига қараганда, милиционерлар ака-сингилга дўқ қилиб, отасини ҳам, уларни ҳам қамаб ташлаймиз деб қўрқитишган экан. Ўшандан бери ўғлим қўрқоқ бўлиб қолган. Милиционерларни кўрди дегунча иштонини ҳўл қиладиган бўлган. Ҳатто, мактабдаги ўқитувчиси ҳам боламнинг аҳволи ёмон тарафга ўзгарганини сезибди. Туманимиздаги педиатрга олиб боргандим, врач уни невропатологга кўрсатишимни тайинлади. Невропатолог эса ўғлимни текшириб кўриб «невроз» ташҳисини қўйди…\nРеспублика бош прокуратураси матбуот бўлими хабарига кўра, Тошкент вилояти Бўстонлиқ туман ички ишлар бўлимининг уч нафар ходимига нисбатан интизом жазоси белгиланган. Лекин Наргиза Қурбонова бу жазодан кўнгли тўлмаганини баён этган.\nҲақиқатан, Ўзбекистон қонунлари талабига кўра, 16 ёшга етмаган болаларни сўроқ қилиш жараёнида уларнинг ота-онаси, яқин қариндоши ёки муаллими иштирок этиши лозим.


Депутат саъй-ҳаракати билан "Оқостонабобо" зиёратгоҳи сув билан таъминланди | Ўзбекистон "Адолат" социал-демократик партияси\n4 Октябрь, 17:39 • Депутатлик гуруҳи, Сурхондарё вилояти, Янгиликлар • 184 марта кўрилди • Комментариев к записи Депутат саъй-ҳаракати билан “Оқостонабобо” зиёратгоҳи сув билан таъминланди нет\nЎзбекистон “Адолат” СДПнинг бугунги кундаги фаолиятини кузатар экансиз, партия вакиллари ҳамда депутатлар тинимсиз ҳаракатда бўлиб, олиб борилаётган ишларининг амалий натижаси ўлароқ халқ ишончига сазовор бўлмоқда. Бу ўринда депутатлик гуруҳларининг фаолиятини алоҳида қайд этиб ўтмоқ лозим. Хусусан, халқ депутатлари Узун туман Кенгаши депутатлик гуруҳи фаолияти яққол мисол бўла олади.\nХалқ депутатлари Узун туман кенгаши депутати Рустам Раҳмонов узоқ йиллардан буён турли раҳбарлик вазифаларида ишлаб, халқимизнинг хизматини сидқидилдан бажариб келмоқда.\nУ раҳбарлик қилаётган “Оқостонабобо” зиёратгоҳи мажмуаси кўп йиллардан буён сув танқислиги сабабли ободонлаштириш қийин бўлаётган, экилган манзарали ва мевали дарахтлар қуриб қолаётган ва зиёратгоҳда зиёратчилар учун шароитлар яратишда ҳам муаммолар мавжуд эди.\nАна шу камчиликларни бартараф этиш мақсадида депутат мажмуа ҳудудида сув таъминотини яхшилашни ўз олдига вазифа қилиб қўйди. Мутахассислар билан маслаҳатлашган ҳолда қисқа фурсатларда ишлар режалаштирилди ва ҳисоб-китоб қилинди. Бу ишга ўз ҳиссасини қўшадиган ҳомийлар ва ички имкониятлар ҳисобга олиниб, ишлар бошлаб юборилди.\nҚисқа фурсат ичида белгиланган чуқурлиги 40 метр бўлган жойдан тоза сув чиқарилди. Кейинги навбатда чуқур сув тортиш насоси ва керакли электр анжомлари ўрнатилди. Сувнинг мажмуа ҳудуди бўйлаб тақсимланиши ва аҳоли фойдаланишига қулайлик яратиш мақсадида баландлиги 6 метр бўлган 5 тонналик сув минораси барпо этилди.\nПрезидентимиз томонидан 2017 йил “Халқ билан мулоқот ва инсон манфаатлари йили” деб эълон қилиниши муносабати билан белгиланган режага мувофиқ депутат томонидан аҳоли билан учрашувлар ва мулоқотлар ўтказиб келинмоқда . Ана шундай учрашувлардан бири 55-мактабда бўлиб ўтиб, унда мактаб жамоаси ва “Кичик Жончекка” МФЙ йиғини аҳолиси мактаб ҳовлисини таъмирлашда ёрдам беришни сўраган эди.\nДепутат томонидан фуқаролардан тушган мурожаатлар инобатга олиниб 55-мактаб ҳовлисини таъмирлаш ишлари юзасидан ҳам ишлар бошлаб юборилди. Бугунги кунда мактабнинг ҳовлиси таъмирланди, бошқа ободонлаштириш ишлари амалга оширилди.\nХалқимизда “Элга хизмат-олий ҳиммат” деган ибратли мақол бор. Албатта, ҳар бир киши одамларга яхшилик қилса кўнгли тоғдай ёришади, ўзини шу юрт, шу халқ фарзанди эканлигини чин юракдан ҳис қилади. Буни ўз ҳудудларидаги сайловчиларнинг фикридан ҳам билиш мумкин.\nЎзбекистон “Адолат” СДП Узун туман\nДепутат саъй-ҳаракати билан “Оқостонабобо” зиёратгоҳи сув билан таъминланди was last modified: Октябрь 5th, 2017 by matbuot\n« “Адолат” СДП Наманганда тиббий хизмат сифатини ўрганди Президент маърузаси ёшлар ўртасида ўрганилмоқда »


Ўзбекистонда енгил ва юк автомобиллари, бензин ва дизель ёқилғиси ишлаб чиқариш ҳажми ошди - Халқ сўзи\n11:05 16 Октябр 2018 Иқтисодиёт\nЙил бошидан буён Ўзбекистонда 127 423 дона енгил автомобиллар ишлаб чиқарилди. Бу ҳақда “Халқ сўзи”га Давлат статистика қўмитаси маълум қилди.\nҚайд қилинишича, бу ўтган йилнинг шу даврига нисбатан 26 056 донага ёки 25,7 фоизга кўпроқ дегани. 2017 йилнинг дастлабки 9 ойида 101 367 дона енгил автомобиллар ишлаб чиқарилди.\nЎзбекистондаги йирик саноат корхоналарида чиқариладиган маҳсулотлар ичида шунингдек, юк автомобиллари (3032 дона, ўтган йилнинг шу даврига нисбатан 3,4 фоизга кўпроқ), автомобиль двигателлари (96 904 дона, +34,9 фоиз), бензин (873,2 млн тонна, +6,9 фоиз), дизель ёқилғиси (806,8 млн тонна, +9,3 фоиз), трактор (2624, +500 фоиз), ўсимлик ёғи (127,2 минг тонна, +5,3 фоиз) ва тамаки маҳсулотлари (7 млрд 443 млн дона, +3,5 фоиз) ишлаб чиқариш ҳажми ўтган йилнинг шу даврига нисбатан солиштирганда ошган.\nЎз навбатида автобуслар (351 дона, -48,8 фоиз), пахта толаси (517,7 минг тонна, -10,6 фоиз) ва портланд цемент (6 млн 132,9 минг тонна, -5,4 фоиз) ишлаб чиқариш ҳажми ўтган йилнинг шу даврига нисбатан қисқарган.


OzodDayjest: Депутатларининг айрим ҳуқуқлардан маҳрум этилгани “катта йўқотиш” деб баҳоланди\n05 март 2021, Тошкент вақти: 15:59\nЎзбекистон Олий мажлиси йиғилиши.\nKorzinka.uz супермаркетлар тармоғи ўзбек тилига ҳурматсизлик қилмоқда. Тошкент халқаро аэропортида сумка ўғирлаган аёл қўлга тушди Жорий ҳафта матбуот шу каби воқеалар ҳақида хабар берди.\nПарламент депутатлари бир қатор ҳуқуқлардан маҳрум этилди\nЖорий йил 4 сентябрда сайлов тўғрисидаги қонун ҳужжатларига киритилган ўзгартишларга асосан 1995 йилда қабул қилинган “Ўзбекистон Республикасида депутатларнинг мақоми тўғрисида”ги қонуни ўз кучини йўқотди.\nОлий Мажлис Қонунчилик палатаси депутати Расул Кушербаев Телеграмдаги саҳифасида парламент аъзолари бир қатор ҳуқуқлардан маҳрум этилганига эътибор қаратди.\nЭски қонунчиликка кўра, депутат тегишли ҳокимият вакиллик органи назорати остидаги ташкилотларда фуқароларнинг муҳим манфаатларига тааллуқли бўлган ҳар қандай масала кўриб чиқилишида иштирок этиши мумкин эди.\nЭндиликда депутат ҳар қандай масала эмас, фақат ҳокимлик ва ташкилот рухсат берган масалалар муҳокамасидагина иштирок этиши мумкин.\nҚайд этилишича, янги қонун кучга кириши билан Олий Мажлис депутатларига халқ депутатлари вилоят, туман ва шаҳар кенгашлари эшиги ҳам ёпилган.\nИлгари парламент аъзолари қуйи кенгашлар мажлисларида маслаҳат овози билан иштирок этиши мумкин эди. Эндиликдан депутатлар бу ҳуқуқдан маҳрум бўлди.\nР.Кушербаев депутатларнинг ваколатлардан маҳрум этилишини адолатни тиклаш йўлида катта йўқотиш деб атаган.\nKorzinka.uz супермаркетлар тармоғи давлат тилини менсимаётир\nKorzinka.uz супермаркетлар тармоғи Ўзбекистон Республикасининг “Давлат тили ҳақида”ги қонунини бузмоқда (www.uza.uz, 6 cентябрь).\nҚайд этилишича, ушбу брендга тегишли барча дўконларда нархлар рус тилида кўрсатилган.\n“Асосан ўзбек тилида сўзлашувчи аҳолидан иборат даҳалардаги аксарият Korzinka.uz дўконларида ҳам ўзбекча нархномани учратмайсиз.\nҲатто халқ тилида айтиладиган “ёпган нон” ҳам ушбу дўконларда “лепёшка” тарзида қайд этилган.\nҚизил қовунни эса рус тилига таржима қилишда бироз тер тўкиб “дыня красномяско” сўзини ихтиро қилишганига “офарин” дейсиз”, деб ёзади муаллиф.\nТаъкидланишича, “Давлат тили ҳақида”ги қонуннинг 20-моддасида нархномалар давлат тилида расмийлаштирилиши ва эълон қилиниши лозимлиги белгиланган.\nМақолада давлат тилини менсимаган, жамоат жойларида ўзбек тилини ҳурмат қилмаган тадбиркорлар қонун олдида жавоб бериши кераклиги эслатилган.\nТошкент аэропортида сумка ўғирлаган аёл қўлга тушди\nТошкент халқаро аэропортида сумка ўғирлаган аёл қўлга тушди (“Ҳуқуқ”, 12 сентябрь).\nҚайд этилишича, Истанбул – Тошкент йўналишида учиб келган 35 ёшли аёл аэропортдаги махсус лентадан аввал ўзига тегишли юкларни олади, сўнг шайтон васвасасига учиб, фарғоналик аёлга тегишли қора сумкани ўғирлаб, туғилган жойи – Андижонга равона бўлади.\nЎғирлик ҳуқуқ идоралари томонидан қисқа муддатда очилган. Ушбу жиноятни содир этган аёл жабрланувчига 610 долларлик зарарни қоплаб берган.\nХабарга кўра, айбланувчининг пушаймонлиги ва жабрланувчининг даъвоси йўқлиги сабаб тарафлар ЖПКнинг 584-моддасига кўра яраштирилган.


Ўзбекистон Экологик партияси Зарафшон дарёсига оқизилган саноат чиқиндилари сабаб кўплаб балиқларнинг нобуд бўлиши юзасидан “Навоийазот” АЖ масъуллари жамоатчиликка тушунтириш беришларини талаб қилмоқда. Партия мазкур ҳолат бўйича расмий муносабат билдирди.\nЭкологик партия “Навоийазот” АЖ томонидан Зарафшон дарёсига ҳаёт учун хавфли бўлган саноат чиқиндиларининг оқизилиши нафақат экологияга, балки инсонларга ҳам зиён келтиришини айтди.\n“Ўзбекистон Республикаси Вазирлар Маҳкамасининг 2020 йил 7 сентябрдаги “Атроф-муҳитга таъсирни баҳолаш механизмини янада такомиллаштириш тўғрисида”ги 541-сон қарорига кўра, “Навоийазот” АЖ атроф-муҳитга таъсир кўрсатишнинг I тоифаси, яъни юқори даражадаги хавфли объектлар қаторига киради. Атроф-муҳитга хавф даражаси юқори бўлган бу корхонадан бунчалик кўп миқдорда хавфли кимёвий моддаларнинг очиқ табиатга чиқариб юборилиши биринчи галда қўпол қонунбузарлик ва шу билан бирга корхона томонидан атроф-муҳит муҳофазасига эътиборсизликнинг яққол кўринишидир”, дейилади партия хабарида.\nТаъкидланишича, бунга “Навоийазот” АЖ каби юқори даражада хавфли объектларда атроф-муҳитга чиқариладиган ҳар қандай чиқиндиларни бартараф этиш назоратга олинмаганлиги, масъул мутахассислар ва механизм йўқлиги сабаб бўляпти. Бундай ҳолатни шу каби бошқа корхоналарда ҳам кузатиш мумкин.\nЭкологик партия номзоди Нарзулло Обломуродовнинг сайловолди дастурида саноат чиқиндиларининг зарарини камайтириш йўлида аниқ мақсадлар илгари сурилган.\n“Хавфли кимёвий моддалар таъсирида ер, сув ва атмосферанинг ифлосланиш ҳолатларини қисқартириш ҳамда экологик жиҳатдан хавфли объектларнинг трансчегаравий таъсирини камайтириш бўйича ҳуқуқий таъсир чораларини кучайтириш таклиф этилмоқда. Атроф-муҳитни меъёридан ортиқ ифлослантирувчи манбаларни аниқлаш орқали уларнинг технологик жараёнларини модернизация қилиш, янги инновацион технологияларни жорий этишнинг ҳуқуқий асослари ишлаб чиқилади. Шунингдек, саноат ва маиший чиқиндиларни бошқариш соҳасида замонавий технологияларни жорий этиш мақсад қилинган.\nЎзбекистон Экологик партияси мазкур ҳолатни қаттиқ қоралайди. “Навоийазот” АЖ масъуллари мазкур ҳолат бўйича жамоатчиликка тушунтириш беришларини сўраймиз ва саноат чиқиндиларининг бу каби зарарлари нафақат экологияга, балки инсонларга ҳам зиён келтиришини эслатиб ўтамиз”, дея таъкидланган партия расмий муносабатида.\nАввалроқ, Зарафшон дарёсига оқизилган саноат чиқиндилари сабаб дарё суви заҳарланиб, кўплаб балиқлар нобуд бўлиши Экология қўмитаси томонидан ноинсофлик дея баҳоланган эди.\nАйни пайтда “Навоийазот” томонидан етказилган зарар 4 миллиард сўмдан ортиқ деб тахмин қилинмоқда. Балиқлар орасида “Қизил китоб”га киритилганлари ҳам бор. Текширувлар ҳали якунига етмаган, зарар бундан ҳам каттароқ бўлиши мумкинлиги айтилмоқда.


Қаршида Малоҳат Эшонқуловани ечинтиришди\n3 июл куни Қаршида ҳуқуқ фаоли 71 ёшли Ҳасан Чориевнинг ҳибсга олинганига қарши норозилик акцияси ўтказишни режалаштирган унинг яқинлари ва бир гуруҳ ҳуқуқ ҳимоячилари номаълум аёллар томонидан калтакланди.\nҲасан Чориевнинг қамалишига қарши норозилик акциясини Қашқадарё вилоят прокуратураси олдида ўтказиш режалаштирилган.\n“Бирдамлик” ҳаракатининг Ўзбекистондаги етакчиси Малоҳат Эшонқулова, Ўзбекистон Инсон ҳуқуқлари алянси раҳбари Елена Урлаева ва Ҳасан Чориевнинг қариндошлари жами 15 киши чоршанба куни соат 11 ларга яқин прокуратура биноси яқинига борган пайти номаълум аёллар гуруҳи ҳужум қилиб, уларни калтаклаган.\nОзодлик мухбири Қарши шаҳар Ички ишлар бўлимида ушлаб турилган Малоҳат Эшонқулова билан телефон орқали боғланишга муваффақ бўлди.\nЭшонқуловага кўра, номаълум аёллар у билан Елена Урлаеванинг кийимларини йиртиб ташлаган:\n- Пикет иштирокчилари мендан ташқари 14 киши. Ҳаммамиз оқ шарфларда эдик. Бизни йигирмага яқин аёллар ва 6-7 нафар фуқаролик кийимидаги эркак кутиб олишди... Мен сизларга юлинган сочимнинг суратини юбораман. Улар мени кўйлагимни ечиб олиб кетишди. Мен Ички ишлар бўлимида яланғоч ўтирдим... Биласизми, биз ҳозир Қарши Ички ишлар бўлимида тушунтириш хати ёзаяпмиз... Сиз билан бошқа гаплашишимни тақиқлашаяпти... Тергов ҳаракатлари тугаса қўйиб юборишар экан... Ўша пайтда қўнғироқ қилсин деяпти, деди Қарши ИИБсида ушлаб турилган Малоҳат Эшонқулова.\nҚарши ИИБ терговчилари Эшонқулова билан батафсил гаплашишга тўсқинлик қилишди. Қуйидаги аудио суҳбатда бу тўла акс этган:\nҲасан отанинг ўғли Баxтиёр Чориев номаълум аёллар гуруҳининг ҳужумини пикет ўтказилишининг олдини олиш мақсадида махсус уюштирилган, деб ҳисоблайди:\n- Ҳозир уларни РОВДга олиб бориб, тушунтириш хати ëздириб, нима бўлса ҳам вақт чўзаяптида пикет қилмаслик учун. Бу нарса вилоят прокуратураси ишни ëпиш учун. Бу хотинлар бизларнинг Шаҳрисабздаги уйга бориб, Матлубани топиб бер, деб айтган. Лекин Матлубанинг ҳеч қанақа қариндоши ҳам эмас, таниши ҳам эмас. Биттаси опасиман, биттаси холасиман, биттаси тоғасиман деган. Ҳаммаси кўча кўрган одамлар. Бозордаги хотинлар ҳаммаси, дейди Баxтиёр Чориев.\nБаҳтиёр Чориев билан суҳбат\nАҚШда яшаётган ўзбек мухолифатчиси, “Бирдамлик” ҳаракати раҳбари Баҳодир Чориевнинг Ўзбекистондаги 71 ёшли отаси Ҳасан бобо 17 яшар Матлуба исмли қизни зўрлаганликда айбланиб, июн ойи ўрталарида ҳибсга олинган эди.\nЎтган ҳафта Баҳодир Чориев отасининг қамалиши ортидан Америка бўйлаб норозилик акциялари ўтказди.\nЎзбекистонда “Президент Ислом Каримов режими жиноятлари” ҳақида сўзловчи улкан плакатлар тортилган юк машиналари жума куни Сент-Луис шаҳридан пойтахт Вашингтондаги ўзбек элчихонасигача ҳайдаб келинди.\nХабарларга кўра, норозилик акциясининг бошида Ўзбекистон элчихонаси ходимлари полиция чақиртирган.\nБаҳодир Чориевни полиция бир соатга ушлаб туриб, кейин қўйиб юборган. Ўзбекистон элчихонасидан мухолифатчи билан учрашишга ҳеч ким чиқмаган.\nЎзбекистонда нозўравон йўл билан инқилоб қилиш орзусида юрган “Бирдамлик” ҳаракати етакчиси Баҳодир Чориев Озодлик билан суҳбатда отасининг қамалиши ўзининг сиёсий фаолияти билан боғлиқ эканини айтди.\nҲасан Чориев аввал ҳам "туҳмат"да айбланиб, жаримага тортилган эди.


Озиқ-овқат хавфсизлигини таъминлаш учун бизда имконият ҳам шарт-шароит ҳам етарли... | O'zLiDeP\nОзиқ-овқат хавфсизлигини таъминлаш учун бизда имконият ҳам шарт-шароит ҳам етарли...\nДунёда озиқ-овқат нархи ошиши ва танқислиги кузатилаётган бугунги шароитда Ўзбекистонда ҳам нарх-наво бироз кўтарилиши мумкин, лекин тақчиллик ёки маҳсулот етишмаслиги ҳолати кузатилмайди. Чунки Ўзбекистон озиқ-овқат захираси мўл мамлакатлар сирасига киради. Шундай бўлса-да, хотиржамликка берилмаслигимиз лозим.\nПрезидентимиз Шавкат Мирзиёев раислигида 31 май куни аҳолининг озиқ-овқат маҳсулотлари билан узлуксиз таъминлаш чора тадбирлари юзасидан ўтказилган видеоселектор йиғилишида ҳам бу ҳақда фикр юритилди. Асосан, жаҳон бозорларида буғдой нархи 50 фоизга, ўсимлик ёғи 33 фоизга, шакар 14 фоизга, нефть 47 фоизга ошганлиги, албатта, бу юртимиздаги нарх-навога ҳам таъсир кўрсатаётгани айтилди. Биргина май ойининг ўзида Қашқадарё ва Наманган вилоятларида картошка, ун, шакар нархи кўтарилгани қайд этилиб, асосий турдаги озиқ-овқат маҳсулотларини кўпайтириш, жумладан, паррандачилик ва чорвачиликни қўллаб-қувватлаш масалалари кенг муҳокама этилди.\nБу жиҳатдан олганда, арзон, тўйимли ва тез етиштириладиган маҳсулотлар - бу парранда гўшти ва тухумдир. Лекин, кўп вилоятларда парранда гўшти аҳоли талабига мос ҳолда етказиб берилмаяпти. Бу йўналишда 50 дан зиёд йирик корхона ярим қувватда ишлаяпти. Уларни озуқа, жумладан, буғдой билан таъминлашда қийинчиликлар юзага келмоқда.\nМасалани ҳал этиш учун аниқ чора-тадбирлар белгиланди. Хусусан, 1 июндан бошлаб паррандачилик хўжаликларига буғдой сотиб олиш учун 400 миллиард сўм “револьвер” кредит ажратилади. Тадбиркорлик фаолиятини қўллаб-қувватлаш давлат жамғармаси орқали кредит гаровининг 50 фоизига кафиллик берилади ва 17 фоизидан ошган қисми компенсация қилинади. Шунингдек, паррандачилик хўжаликларига айланма маблағ учун бериладиган кредит муддатини узайтириш таклифи билдирилди.\nЙиғилишда билдирилган фикрлардан шундай хулосага келиш мумкинки, мамлакатимизда озиқ-овқат хавфсизлигини таъминлаш учун имкониятлар етарли. Давлатимиз томонидан етиштирилаётган маҳсулотга субсидиялар бериш, имтиёзли кредитлар ажратиш ҳамда соҳани қўллаб-қувватлашга эътибор қаратилётгани озиқ-овқат хавфсизлигини таъминлашда муҳим омил бўлиб хизмат қилади.\nЯна бир гап: “Бу маҳсулот нархи ошди”, “Бозорда нарх-наво кўтарилиб кетди” каби воҳимали гапларни айтиб, халқнинг кайфиятини туширгандан кўра, бу хавф-хатарнинг олдини олишда ҳар бир киши ўзининг ҳиссасини қўшиши лозим. Нарх-навонинг ошиши бу вақтинчалик жараён эканини, мамлакатимиз катта захирага эга давлатлар қаторига киришини одамларга тушунтириш ҳам бу хавфни олдини олишда муҳим аҳамиятга эга. Шундай экан, дунё миқёсида давом этаётган глобал иқтисодий инқирознинг олдини олишда ҳар бир киши ўзини масъул санаши лозим.


Андижонда ўқитувчиларга “экдирилган” қўлбола гуллар\nКейинги пайтларда ўқитувчи ва боғча ходимлари ободонлаштириш бошқармасининг “қўл-оёғи”га айланган. Кўчаларни супуриб тозалаш, кўчатлар экиш ва оқлаш, йўл белгиларини янгилаш, қурилиш ишларида қурувчиларга ёрдам бериш каби ишларга энди кўчаларни безатиш ишлари ҳам қўшилди.\nАндижонда тераклар ҳам “гуллатилган”, eltuz.com © 2018\nНаврўз байрами олдидан кўчалардаги дарахт ва буталар мактаб ўқитувчилари ва мактабгача таълим муассасаси ходимларининг қўл меҳнати билан ясалган сунъий гуллар билан безатилди.\nАёллар байрами – 8 март олдидан кўчада фаолиятни бошлаб юборганмиз, – дейди ўзини меҳнат таълими ўқитувчиси деб таништирган муаллим.\n“Кўчаларни тозалаш, безатиш, дарахтларга шакл бериш, лотокларни оқлаш – ҳаммаси бизнинг гарданимизда.\nНаврўз байрамига эса ҳали барг ёзмаган дарахтларга юзлаб сунъий гул ясадик. Улгурмаган ўқитувчилар уйида ясаб келишди гулларни.\nЎқитувчилар “экаётган” сунъий гуллар, eltuz.com © 2018\nПластик пакетлар учун ҳар бир ўқитувчидан 5 минг сўмдан пул йиғилди. Аммо кўпи билан бир ҳафта-ўн кунда дарахтлар барг ёзади ва сунъий гулларни яна йиғиштириб чиқишимизга тўғри келади”.\nШаҳар боғчаларидан бирида ишловчи тарбиячининг сўзларига кўра, баҳорги ободонлаштириш ишлари доирасида уларга ҳам шундай вазифа топширилган.\nХодимлар сунъий гуллар ясаш учун жуда кўп миқдорда рангли целлофан пакетларни ўз маблағларига сотиб олганлар.\nБундай сунъий гулларни иш вақтида, катта гуруҳдаги боғча тарбияланувчилари ёрдами билан ясадик, – дейди тарбиячи. – Камалак сингари 7 хил рангдан фойдаланишимиз керак экан. Битта рангли ўрам бозорда 4 минг сўм туради. Ноилож ўз ҳисобимиздан сотиб олдик. Мудирамизнинг айтишича, ҳар бир фуқаро шу тахлит ободончиликка ўз ҳиссасини қўшиши керак экан.\nОч яшил рангли гул, eltuz.com © 2018\n“Хабар.уз” сайтида ёзилишича, Самарқандда кўча тозалаш ишларига жалб этилган 23 ёшли ўқитувчи аёл “Камаз” автомашинаси уриб юбориши натижасида ҳаётдан кўз юмган. Ушбу фожиа ўқитувчилар орасида ҳам катта шов-шувларга сабаб бўлди.\nСайтда чиққан мақолани ҳамкасблар кўчадаги дарахтлар ва панжараларга сунъий гул ёпиштираётиб ўқиб чиқдик ва муҳокама қилдик, – дейди ўзини Шаҳодатхон деб таништирган мактаб ўқитувчиси. – Бизни ҳайрон қолдирган томони, бундай фожиалар рўй берганидан сўнг ҳам ўқитувчиларни кўча ва дала ишларига олиб чиқиш тўхтатилмаяпти.\nХалқ таълими вазири ўринбосари Алишер Саъдуллаев фейсбукдаги саҳифасида: “Бас, етар! Ўқитувчиларни тинч қўйинг. Ҳамма ўз ишини қилсин…”, дея муносабат билдириб чиқибди.\nБундай гулларни ўқитувчилар ўзлари ясашади, eltuz.com © 2018\nАммо ҳурматли мулозим нима учун бу гапларни ҳукумат йиғилишларида айтиб, таклифлар киритиш ўрнига фейсбукдаги шахсий саҳифасида ёзмоқда. Ёки у ўқитувчиларга ҳамма қатори ачинади-ю, бу тизимни ўзгартиришга ҳаракат қилишга журъати етмайдими? Бундай ишларга тезроқ барҳам берилиши керак, деб ўйлайман, акс ҳолда бир куни паймонаси тўлган ўқитувчилар “портлайди”.\nВилоят атроф-муҳит ва табиатни муҳофаза қилиш бошқармаси инспекторининг айтишича, кўча бўйларидаги бу чиройли манзара вақтинчалик, эрта-индин сунъий гуллар қуёшда рангсизланиб хунуклашади ёки шамолда учиб ҳаммаёқни тўлдиради.\nБундай сунъий гўзаллик яратиш учун ўқитувчиларни ишдан қўйиб, овора қилишнинг нима кераги бор?! Ҳам табиатга зарар етказиляпти, ҳам ўқитувчи бечорага ортиқча меҳнат юкланяпти, – дейди эколог.\nУнинг маълумот беришича, баҳор мавсумида Андижон вилояти бўйича жами 11,5 миллионга яқин янги дарахт кўчати ўтқазилади. Бундай миқдордаги кўчатларни экиш учун катта ишчи кучи керак бўлади. Халқ таълими соҳаси ходимлари йирик, текин ишчи кучи эканини ҳисобга олганда, ўқитувчиларни олдинда яна ихтиёрий-мажбурий ободонлаштириш ишлари кутмоқда.\nАндижонлик муаллиф тахаллуси\ndata-title="Андижонда ўқитувчиларга “экдирилган” қўлбола гуллар" data-description="Кейинги пайтларда ўқитувчи ва боғча ходимлари ободонлаштириш бошқармасининг “қўл-оёғи”га айланган. Кўчаларни супуриб тозалаш, кўчатлар экиш ва оқлаш, йўл белгиларини ..." data-image="https://eltuz.com/wp-content/uploads/2018/03/rasm3650.jpg" data-url="https://eltuz.com/kundalik/203454/" data-services="facebook,odnoklassniki,twitter,telegram" data-counter="ig">\nХМТ семинарида ортиқча гапирмаслик буюрилди\nУчкўприк тумани ҳокимлиги мажлислар залида Халқаро меҳнат ташкилоти эксперти Светлана Егорова иштирокида мажбурий меҳнатнинг олдини олиш масалаларига бағишланган семинар-тренинг ...\nЖамаланинг ғалабасидан кейин “Евронигоҳ” Украинада ўтди\nУкраиналик қўшиқчи Жамала ўтган йили “Евронигоҳ” қўшиқ танловида ғолиб чиқиши ортидан 2017 йилги қўшиқ танлови Украинада ўтди. 13 май куни Киевда якунланган ...\nСудья гувоҳ Кенжа Мусановнинг ëлғонини фош қилди\nЖурналист Бобомурод Абдуллаев ва яна уч нафар шахс устидан Тошкент шаҳри судида 2 апрель кунги маҳкамада, асосан, Ҳаётхон Насриддинов ...\n“Бол тутган бармоғини ялайди…”\nЎзбекистондаги “Вақф” хайрия жамоат фонди раиси Искандар Халилов хизмат машинаси сифатида миниб юрган “Малибу-2” автомобили тармоқларда баҳс уйғотди. “Вақф” ...


Ҳеч нарса онанинг фарзанд доғида тўккан кўз ёшига арзимайди | Ўзбекистон Халқ демократик партияси\n2021-03-03 14:03:17 561\nКеча оммавий ахборот воситаларида 27 ёшли Тошкент давлат юридик университети 3-босқич талабаси Баҳодир Бозоров фожиали тарзда вафот этгани ҳақида хабарлар тарқалди. Уларга кўра, марҳум талаба Xuber Global Konctruction МЧЖ ишчиси бўлиб, Тошкент шаҳри Бектемир тумани Ҳусайн Бойқаро кўчаси 9-уйдаги қурилиши тугалланмаган бинода ишлаб яшаган.\nБугунги кунда қурилиш соҳасида ишлаётганлар орасида бу каби бахтсиз ҳодисалар оз эмас. Аксарият ташкилотларда меҳнатни муҳофаза қилишни бошқариш тизими қониқарли йўлга қўйилмаган. Айниқса, қурилиш соҳасида меҳнат жараёнида инсоннинг хавфсизлигини, ҳаёти ва соғлиғи, иш қобилияти сақланишини таъминлашга доир талабларга риоя этилмайди. Меҳнатни муҳофаза қилишга масъул ташкилотлар бино қулаб тушса ёки кимдир вафот этсагина ҳаракатга тушиб қолади. Лекин, шунда ҳам ишчи-ходимларнинг қонуний манфаатларини амалда ҳимоя қилиш масаласида айтарлик натижа кўрсатилмайди.\nБош прокуратурадан маълум қилинишича, марҳум талабанинг ўлими билан боғлиқ ҳолат юзасидан хулоса бериш учун терговга қадар текширув давомида тўпланган ҳужжатлар меҳнатни муҳофаза қилиш ва меҳнат шароитлари экспертизаси Давлат инспекциясига тақдим этилган. Бундай вазиятларда давлат инспекцияси қатъият кўрсатиши, тезкорлик билан хулоса бериши зарур, деб ҳисоблаймиз. Чунки бу инспекция ходимларига ишчиларнинг меҳнат ҳуқуқларини ҳимоя қилиш учун давлат бюджетидан ойлик тўланади.\nБу ерда яна бошқа масала ҳам бор. Марҳум талабанинг иш берувчиси унинг оиласига қонунчиликка мувофиқ компенсацияни тўлаб бериши шарт бўлади. Баҳодир Бозоров юқорида қайд этилган қурилиш ташкилотида қарийб икки ой ишлаган.\nҚонунчиликка таянадиган бўлсак, иш берувчи марҳум ходимнинг оила аъзоларига маънавий зарар, боқувчининг вафот этганлиги муносабати билан зарар, вафоти муносабати билан бир йўла бериладиган нафақа, дафн этиш учун зарур харажатларини тўлашга мажбур ҳисобланади.\nДунёда ҳеч нарса, ҳар қандай миқдордаги компенсация Баҳодирни ортга қайтариш учун етмайди. Дунёда ҳеч нарса ўғлидан жудо бўлган ота-онага таскин бера олмайди. Ҳеч нарса онанинг фарзанд доғида тўккан бир томчи кўз ёшига арзимайди.\nАниқлашимизча, марҳумнинг оиласида тўрт фарзанд бўлиб, фақат Баҳодир ўқиётган бўлган. Оиланинг барча аъзоси кунлик меҳнат қилиб, Баҳодирнинг контракт пули, кундалик харажатларини қоплаб келган. Фожиали ўлим, айтиш мумкинки, оиланинг Баҳодирни ўқимишли инсон қилиш билан боғлиқ ягона умидини сўндирган. Марҳумнинг акаси укасининг ўқишини таъминлашга ёрдам бериш учун Россияда ишлаб юрган экан.\nЯқинларининг айтишича, Баҳодир камтар, самимий йигит эди, нуфузли университетда ўқишига қарамай, қўшимча курсларга ёзилиш учун тузукроқ еб-ичиш, дурустроқ кийиниш ҳавасларидан ҳам воз кечган экан.\nҲуқуқни муҳофаза қилувчи идоралар ҳолат бўйича бир оиланинг сўнган ягона умиди, ёш йигитнинг ҳазон бўлган умри ҳаққи-ҳурмати иш тутади, ҳеч ким ўзини оқлаш, вазиятдан силлиқ чиқишга уринмайди, деб умид қиламиз.